qundao/data-zh-poetry huggingface dataset:
履齋先生下頒參附往體以謝
作者：陳起
朝代：宋

有客號奚毒，西來自赤水。
外負炎炎氣，內存溫粹美。
當年楊天惠，夸大不絕齒。
解后段氏子，即之殊可喜。
却邪廼素心，調中古無比。
世仰大醫王，民瘼咨朝市。
二子願託身，赴湯任驅使。
興憐維摩老，遣前護衰毀。
病魔亟退舍，怡然得安壘。
緬想蓄牛溲，陋哉子韓子。
既非瞑眩劑，厥疾無瘳理。
一念衛生恩，百拜額加子。
庚戌秋作
作者：陳起
朝代：宋

甲辰迤邐至今年，藥竈殊勞日夕煎。
血氣任他銷與鑠，向來詩骨已成仙。
懷三山友人
作者：陳起
朝代：宋

春前深惜別，病後政無詩。
青又生菱角，紅應熟荔枝。
魚甘賓席暖，風逆客帆遲。
徒結連宵夢，郵音負所期。
所適
作者：陳起
朝代：宋

釣鼇東海頭，經春醉一舟。
西溪拗罾人，小鮮終日求。
挽宣教郎新差通判慶元府王琮
作者：陳起
朝代：宋

前月相過了無恙，小窗畫卷手親開。
不知翁作仙遊去，忽見兒封壙記來。
寂寂芸居香不斷，悽悽松塢韻堪哀。
客中爲灑秋風淚，尚想吟魂遶夜臺。
挽林夫人
作者：陳起
朝代：宋

懿德遐齡世所尊，濃薰班馬到諸孫。
疏榮花誥加宏邑，賜第蘭階侈異恩。
了了三乘言外趣，如如一性定中存。
魚軒應向西方去，知在蓮花第幾根。
挽梅屋
作者：陳起
朝代：宋

桐陰吟社憶當年，別後攀梅結數椽。
湖海有聲推逸韻，弓旌不至歎遺賢。
兒收殘稿能傳業，自誌平生不愧天。
航便雙魚無復得，夾山西望淚潺湲。
明遠閣
作者：陳起
朝代：宋

風捲疎烟遠岫分，天開一鏡皎無雲。
衰荷摇落汀洲晚，猶舞餘香墜茜裙。
曉寒即事
作者：陳起
朝代：宋

芳意迢迢客夢閒，亂紅飛盡曉泥乾。
薄羅尚怯餘寒在，一陣東風剪牡丹。
曝背
作者：陳起
朝代：宋

曝背向梅邊，清閑且信緣。
籬疏編荻補，簾斷索麻聯。
道在貧何慮，天高聽不偏。
案頭詩幾卷，腸斷鶺鴒篇。
月下聞桂花
作者：陳起
朝代：宋

一庭人靜月當空，桂不多花細細風。
香露滴衣凉似水，恍然移下廣寒宮。
望曉
作者：陳起
朝代：宋

要知筋力衰多少，一覺纔回常了了。
鄰鐘無奈五更何，望斷窗紗不能曉。
朝宗餽食且復招飲
作者：陳起
朝代：宋

相親逾骨肉，何以結情深。
下箸覺可口，同盤還上心。
撥灰君句就，曝背我寒侵。
屢有梅窗約，行將共晚斟。
束起
作者：陳起
朝代：宋

束起仙翁肘後經，且參思邈枕中吟。
夜來獨卧寒無寐，憶殺黄紬舊破衾。
東郊瞻四望亭有感
作者：陳起
朝代：宋

有盃莫向前山舉，楚水吳雲此地分。
竹外誰家霜鶴唳，吟逋梅下昔曾聞。
枕上
作者：陳起
朝代：宋

病與仇謀酒作成，藥爐又復伴深更。
鄰鍾自是常時聽，纔到霜天分外清。
梅花怨爲汪耘業賦
作者：陳起
朝代：宋

崢嶸歲事春將至，寂寞梅花雪失期。
獨有垂楊伴幽怨，豈堪臨水折長枝。
梅谷毛應麟畫梅
作者：陳起
朝代：宋

生平只爲愛梅看，故喜春風上筆端。
短軸携來新繭密，橫枝化作老龍蟠。
瘦於影落蟾波夜，清似香飄雪嶺寒。
擬貼曲屏圓好夢，苦吟依舊錯憑欄。
楷書歌贈人
作者：陳起
朝代：宋

大哉易畫包犧生，鳥迹科斗相繼永。
六體中間亦湮昧，次仲楷到鍾王精。
獻捷之表最近古，莊正如持干戚舞。
黄庭字字能通神，强弓千挽筋力均。
寶書遥遥名不朽，正法歐虞遠能守。
後生不作諸老亡，睹君筆法得仙手。
况君變格睨逸少，秋霽憑高森晚照。
須知伯英到極工，中存楷則方入妙。
我初不識君，見君石上文。
從今便著青眼視，王謝庭前佳子弟。
才能素所喜，喜極爲君歌。
君今弱冠不可那，更後十年當君何。
次黄伯厚惠紙衾韻
作者：陳起
朝代：宋

冷浸溪藤松下月，密緘遠寄袁安雪。
忍蹴茸茸一徑氈，依約江行曉時節。
止酒示圭
作者：陳起
朝代：宋

一病杯中物致危，翰林何事酷耽之。
酒經若果通仙道，不向青山立斷碑。
武兄惠藥
作者：陳起
朝代：宋

昔人饋藥不敢嘗，未達寒溫良毒旨。
朝來剝啄客問病，寶劑盈奩意何侈。
便當三咽答殷勤，兒欲先嘗還且止。
平生結交結以心，豈有鴆人羊叔子。
多君相濟義薄雲，友道綫絕今振起。
綠陰庭院趁清和，抖擻精神迎藥喜。
汎湖紀所遇
作者：陳起
朝代：宋

六橋鶑花春色濃，十年情緒藥裹中。
筆牀茶竈塵土積，爲君拂拭臨東風。
可笑衰翁不自忖，少年場中分險韻。
畫舸輕移柳線迎，侈此清遊逢道韞。
銖衣飄飄凌綠波，翡翠壓領描新荷。
雍容肯就文字飲，烏絲細染還輕哦。
一杯絕類陽關酒，流水高山意何厚。
曲未終兮袂已揚，一目歸鴉噪棲柳。
汪夫人筵上口號
作者：陳起
朝代：宋

今朝王母讌西池，葱蒨祥煙靄繡帷。
坐摘蟠桃華壽席，行看丹桂發孫枝。
魚軒錦轂花千疊，鸞誥金鈴絡四垂。
好是殷勤千歲祝，老萊先酌後門楣。
汪起潜謝送唐詩用韻再送劉滄小集
作者：陳起
朝代：宋

二年不覿盂山賢，戍客打門驚幽禪。
手持姑溪之雙鯉，中藏片玉龍鸞鎸。
弘璧天球匠意古，未數大曆郎與錢。
自非仙蛻得靈骨，何以坐拍洪崖肩。
秋高約我西湖邊，是時抱衾借枕眠。
未賡疎影暗香句，且繼寒泉秋菊篇。
篋中尚有詩一編，持贈雖微意則虔。
錦段料應重下剪，向來清思湧如泉。
洪扇贈別芮通父
作者：陳起
朝代：宋

春冰幕千絲，我箑美無度。
習習南浦秋，受藏憶襲護。
之子思吳鱗，觸熱遥問津。
舉箑寄薄劣，却暑兼障塵。
荆榛道崎嶇，輕車宜徐徐。
戴星秣驪駒，未午投林廬。
酌月重來期，名言毋重違。
自嗟君是客，忍賦別離詩。
消遣
作者：陳起
朝代：宋

夜雨生寒換夾衣，形臞貌悴歎衰遲。
病中何物能消遣，一榻揩摩十載詩。
湖上即事
作者：陳起
朝代：宋

波光山色兩盈盈，短策青鞋信意行。
葑草煙開遥認鷺，柳條春早未藏鶑。
誰家豔飲歌初歇，有客孤舟笛再橫。
風景無窮吟莫盡，且將酩酊樂浮生。
湖上曲
作者：陳起
朝代：宋

鞦韆索外闌干側，一曲凝雲花影直。
玉瓶風暖醉忘歸，春水不分楊柳色。
燈花戲簡西鄰
作者：陳起
朝代：宋

西鄰逸韻偕秋清，瑶琴曾許月下聽。
神馳吟境日復日，金飈轉矣寒此盟。
昨夕相逢再有約，六花飛時湖上行。
短檠不密泄此意，煇煌粟粟攢金英。
鬨堂一笑前未睹，信手閒閲燈花經。
一主飲席設林麓，一主盍簪獲良朋。
便欲牋天檄滕六，銀盃逐馬快此情。
曉來喜見萬瓦白，迺是天宇清霜明。
得非分薄誤燈花，還復燈花戲老兄。
留題天樂寓張氏湖亭
作者：陳起
朝代：宋

沉水香銷一局棋，客來淺酌旋分題。
畫欄占得春多少，簾捲東風日未西。
病中偶成
作者：陳起
朝代：宋

平生謹樽酒，投老更齊聖。
優游接嘉賓，能使百憂屏。
可憐陶士行，飲少亦致病。
豐下改舊容，浮采滿青鏡。
升降氣失常，醫經云上盛。
亟試黄昏湯，要期勿藥慶。
朝來覺清爽，臨窗發幽詠。
真靜饋新茶菰乾黄獨乳酪約葵窗適安共享適安不赴葵窗詩來道謝次韻答之兼呈真靜適安
作者：陳起
朝代：宋

千載靖節翁，秫向公田種。
萬鍾於我何，肯戀五斗俸。
長歌歸去來，田園聊自奉。
高蹈世莫儔，器局小管仲。
嗟余昧於時，退思心每痛。
世人不我知，小畦親抱甕。
唯有竹宮仙，時復致一供。
四清山中珍，凡目爲之動。
黄獨前未識，勿誚仲宣憃。
春茗摘新芽，秋菰懷舊葑。
江南貴乳酪，此意兼金重。
得君同下箸，詩來再三諷。
韻意兩相高，文史歎足用。
續貂愧狗尾，敢與賢者共。
語奚較工拙，年來此心縱。
軟飽黑甜餘，無復春草夢。
可人招不來，屬篇亟持送。
秋夜懷康節
作者：陳起
朝代：宋

無眠輾轉聽更殘，心緒如絲起萬端。
煎藥爐邊童夢曉，讀書檠下婦紉寒。
狻猊斷火香猶婉，促織催秋袂怯單。
願子大賢康節語，此情於我一般般。
秋懷
作者：陳起
朝代：宋

又見街頭賣紫茱，老懷擾擾類催租。
客來喜得吳江紙，欲寫新吟一字無。
秋步吳濟川別業
作者：陳起
朝代：宋

聞逐秋雲去，東西任所如。
偶過揚子宅，盡見鄴侯書。
疏竹難藏鶴，清流可數魚。
隔牆秋更迥，殘柳夕陽初。
第三橋詩
作者：陳起
朝代：宋

梅花雪岸去舟單，茅屋水田白鷺寒。
好景幾回吟不得，重來無語立闌干。
答熟庵
作者：陳起
朝代：宋

昨宵約月臨西池，冰蟾不至鶉火飛。
歸來一室白於晝，乃是新詩光陸離。
當年應剖瓊蚌腹，不然何以明於燭。
細窺字字欲走盤，三復庵名悟圓熟。
一片情田萬古耕，有年能得幾書經。
小疵終是未全稔，孰若先生耨穫精。
南窗寄傲遂初欲，移石畦蘭更紉菊。
茶烟細雜玉爐沉，研影凈涵金井淥。
林下今纔見一人，却疑圖任思舊臣。
自昔東山豈終隠，似聞鸞詔下蒼旻。
答趙章泉
作者：陳起
朝代：宋

新詩將遠意，千里附文鱗。
清響蟬噓露，高閒鶴卧雲。
但知耕野水，不暇問朝紳。
賸欲陪顔笑，凄凉吳楚分。
紙帳送梅屋小詩戲之
作者：陳起
朝代：宋

十幅溪藤皺縠紋，梅花夢裏閟氤氳。
裴航莫作瑶臺想，約取希夷共白雲。
罷酒
作者：陳起
朝代：宋

罷酒尋花涉斷磯，顛躋猶復强褰衣。
可憐醉眼無分別，却把旁邊柳折歸。
羊羔酒呈朱叢瑞
作者：陳起
朝代：宋

前坡風雨夕，髯奴惡顛怪。
銜林幻金波，灧灧玉船載。
雪邊春意回，風味幾鵝兒。
若與曹瞞說，翻樽左慈慈。
翛然
作者：陳起
朝代：宋

向來蓮社本遺榮，勾引淵明造道場。
梵葉翻殘空佛印，念珠持久現圓光。
秋花依約生凉意，暑雨微茫送夕陽。
客退飯餘無箇事，翛然一枕到羲皇。
耘業許印章四韻叩之
作者：陳起
朝代：宋

近因稚子傳來意，知許衰翁兩印章。
字畫莫教凡手刻，形模當取古人長。
六書今獨行秦嶧，三體空聞設漢庠。
後世陽冰能復古，未知何日寄文房。
聞鄰寺粥
作者：陳起
朝代：宋

寒釭旋擿動冥搜，泓玉摩研萬象愁。
鐵版響廊催早粥，銅壺添水易新籌。
一聲雞唱驚殘夢，再聽鴉羣過小樓。
可惜秋光帷帟隔，料應河漢五更收。
胡季懷有詩約羣從爲秋泉之集輒以山果助筵戲作二疊·其一
作者：陳起
朝代：宋

近詩通譜江西社，新釀攙先天下秋。
已許眼中窺一豹，可容杯裏散千憂。
胡季懷有詩約羣從爲秋泉之集輒以山果助筵戲作二疊·其二
作者：陳起
朝代：宋

君家香醪蜜不如，試投桃李望瑶琚。
敢誇所無易所有，潘郎一出果盈車。
脩父知縣萬里寄詩久未能答午枕夢見之覺而有答
作者：陳起
朝代：宋

夢覺疎蟬韵更凄，闌干曲曲柳陰移。
吳蠶蜀繭繰千尺，一種愁機兩處絲。
與葦航適安飲·其一
作者：陳起
朝代：宋

獻酬無算是盃行，午酌從容至四更。
陶母侈於真率約，退思無倦若爲情。
與葦航適安飲·其二
作者：陳起
朝代：宋

觥籌交錯舞傞傞，延得嫦娥泛醁波。
客謂平生無此樂，二章聊繼飲中歌。
與適安夜飲憶葵窗
作者：陳起
朝代：宋

人在江干月上巵，不妨想像一篇詩。
月來即是葵窗至，對景成三憶曩時。
舊居有懷
作者：陳起
朝代：宋

粲粲高陽裔，浩氣凌華星。
當春擬判花，投老身如萍。
抱瑟東乘桴，寂寥扉晝扃。
海霧尚沾袂，北窗從雨零。
舊挽汪隠君·其一
作者：陳起
朝代：宋

棲志浮雲小萬鍾，带經高壟度春風。
義方莫問當年事，十五男兒識阿戎。
舊挽汪隠君·其二
作者：陳起
朝代：宋

遺碣鑽辭掩夜臺，脩文空歎逞餘才。
鹿坡明月成惆悵，不見高人自往來。
舊題隠者壁一絕
作者：陳起
朝代：宋

妻嗔山犬踐園蔬，兒釣溪魚餧鶴雛。
總道村居無外事，有人庭下索詩逋。
芸隠再和復用以酬·其一
作者：陳起
朝代：宋

大藏五千卷，齋沐啟寶函。
强名禪教律，心了一一諳。
向來曾乞食，此味醍醐甘。
拈花飲先笑，意會不待談。
芸隠再和復用以酬·其二
作者：陳起
朝代：宋

芸隠抱奇偉，未可論苦空。
吾皇樂詢道，日御賦政宮。
會看召嚴徐，敷奏陛殿中。
鳴靴踏龍尾，豈久蓮依紅。
芸隠提管詩來依韵奉答·其一
作者：陳起
朝代：宋

君詩如梅花，將盡春意函。
一枝漏泄處，踏雪寒曾諳。
肯踐桃李場，溪山還自甘。
破玉暗香度，似親夷甫談。
芸隠提管詩來依韵奉答·其二
作者：陳起
朝代：宋

我詩如折桐，經霜爲一空。
尚可親時髦，託根日華宮。
莫謂背於時，會在春風中。
小雨灑清明，又是一番紅。
葵窗送酒
作者：陳起
朝代：宋

久藏斗酒謀諸婦，婢子倉皇錯授醯。
解后芸居初止酒，小厨海錯旋開泥。
薄命
作者：陳起
朝代：宋

薄命畏庚金，那逢閹茂臨。
一尊花下飲，半載藥邊吟。
食味同玄酒，形骸類槁林。
但存元氣在，會見綠成陰。
薄暮
作者：陳起
朝代：宋

寂寥誰作侶，耿耿一寒釭。
薄暮西風急，呼童掩却窗。
蘭亭歸途
作者：陳起
朝代：宋

山水佳如此，都忘客路難。
鷗明寒渚浄，鴈入野田寬。
事久人多厭，心清夢却安。
獨憐鸞翼遠，誰念篋衣單。
西興道間
作者：陳起
朝代：宋

此心只欲與民安，不要人知道有官。
顧得簥來雖是小，買他船去却須寬。
觀張也愚作草聖
作者：陳起
朝代：宋

髯張學書雙鬢白，餘子百駕終莫及。
曉兔經霜湘竹寒，秋蛇引露剡藤濕。
拙時每向巧中生，聖處更從顛裏入。
素鵝春晝厭欄時，綠水波重竹風急。
觀羊吟
作者：陳起
朝代：宋

拂石坐秋綠，寓目山之陽。
有白類積雪，誰放前村羊。
冗蹄求一飽，寒草嚼峁藏。
日晚山下路，西風吹稻香。
詠琴上曹先生
作者：陳起
朝代：宋

清如雅操直如絃，此意于今久不傳。
月冷風高清禁地，只將古調奏鈞天。
謁陽明洞天
作者：陳起
朝代：宋

羈游何事復來東，豈是三生太史公。
舞鶴臺空丹蛻井，見龍壇古瑞名宮。
石帆酒甕遺秦蹟，玉簡金書閟禹功。
萬壑松風秋愈壯，直將幽意問穹隆。
買花
作者：陳起
朝代：宋

今早神清覺步輕，杖藜聊復到前庭。
市聲亦有關情處，買得秋花插小瓶。
賀友人絲桐復歸
作者：陳起
朝代：宋

春到牡丹花事闌，惜春約客遊湖山。
煙光萬態屬吟思，白石清泉流指間。
雙成解后蘭舟駐，索紙大書春草句。
成此風流一段奇，樂事百年能幾遇。
薄暮歸來雨濕衣，買舟庇此十三徽。
小梢愚怮阻人意，客散河梁燈火微。
方將清事夸兒婦，桐君羽化無何有。
一壺千金何處尋，愁絕瓠巴無措手。
要知煩惱所根株，以愛布種當芟除。
趙璧既返懽如初，哦詩稱賀敢後歟。
趙濟民生日
作者：陳起
朝代：宋

今歲呈祥殊勝昔，六花端爲壽筵開。
小詩聊寓千秋意，不得相陪法喜來。
趙監簿寄建寧諸詩
作者：陳起
朝代：宋

推敲久不見新裁，函軸光芒寄草萊。
音調似於清廟聽，風騷知自建安來。
每嗟衰晚同籬菊，豈意先春得嶺梅。
拂拭塵軒對清絕，媿無錦段報瓊瑰。
趙紫芝運幹
作者：陳起
朝代：宋

陋室與高門，東西互接畛。
相聚雖不稠，相別殊難忍。
風帆去程遥，到時秋未盡。
少試裨畫材，計臺作標準。
恨無雙羽翔，汩汩成蠹隠。
便結南浦夢，獨立江風緊。
迎月
作者：陳起
朝代：宋

尊酒貪迎月，人生醉後佳。
夜來窗不掩，吹落一瓶花。
迎月
作者：陳起
朝代：宋

尊酒貪迎月，人生醉後嘉。
夜來窗不掩，吹落一瓶花。
送別曾幼廣赴漕試歸
作者：陳起
朝代：宋

疋馬來東吳，策勳在一戰。
文場老燕代，餘子自北面。
西風敲鐙歸，山應過處戀。
英氣凜橫槊，河海能幾見。
自識韓將軍，論交今惓惓。
送印寒鄧簿得闕西歸
作者：陳起
朝代：宋

才藻世於家，勾朱新職華。
學能如藝木，春到可生花。
野店寒吟月，輕裝曉度沙。
君行余止酒，一念一興嗟。
送楊明叔上舍歸蜀
作者：陳起
朝代：宋

東書西向泝波行，霜冷風凄定幾程。
客枕夜長熊入夢，故園春到燕來迎。
丈人山上芝堪友，西子湖邊柳結情。
回首堯天鄉月皎，對床那不憶難兄。
送賀某赴興化任·其一
作者：陳起
朝代：宋

賀公夢三刀，恩榮被詔函。
家山繄比隣，風俗應夙諳。
承流復宣化，使民思棠甘。
向來愷悌心，今足副時談。
送賀某赴興化任·其二
作者：陳起
朝代：宋

壺山邈千里，旌旗拂摇空。
是邦足文物，教宜先泮宮。
嗟余病十載，置身藥裹中。
追送不能遠，望望晝錦紅。
送郭聖與就監試歸兼簡其弟
作者：陳起
朝代：宋

楚尾吳頭月光冷，山鳥不鳴桂浮影。
破霜採得蟾邊香，蘭菊無言秋耿耿。
萬年枝外淺紅牆，胥山小閣憇晚凉。
湖波江浪座中接，寒篝凝夢歌雲觴。
明朝忙踏槐花市，萬丈光芒生璧水。
瓜金繭紙市相高，兀兀鉤提笑韓子。
小雁汀沙振寒羽，亦復搴衣告歸去。
近別難甚况遠離，一日仙舟隔輕霧。
遊禹廟
作者：陳起
朝代：宋

何期來此地，重謁告成祠。
菲飲泉堪酌，桐棺事莫知。
蟾分丹桂影，龍矯老松枝。
拂石尋遺字，苔荒大業碑。
過三橋懷山臺
作者：陳起
朝代：宋

賣花聲裏憑闌處，沽酒樓前對雨時。
景物如初人自老，夕陽波上燕差池。
適安夜訪讀靜佳詩卷
作者：陳起
朝代：宋

情同義合亦前緣，得此蘭交慰晚年。
旋爇古香延夜月，試他新茗瀹秋泉。
君停逸駕談何爽，客寄吟編句極圓。
可惜病翁初止酒，不能共醉桂花前。
適安惠糟蟹新酒
作者：陳起
朝代：宋

偉哉無腸公，橫行占江湖。
幾欲肆其雄，上山攫於菟。
無端四五輩，懷椒尋酒壚。
枕藉糟丘下，醉魂呼不甦。
尚想橫戈勇，胸次與世殊。
開懷風味佳，大丹液膏腴。
此寶君所儲，何爲貽老夫。
麴生挾之前，爛然陳座隅。
當其左持螯，不知竭此壺。
酩酊無何鄉，軒冕不關渠。
東望歌老饕，前溪梅影疎。
適安招遊湯鎮不果赴
作者：陳起
朝代：宋

湯鎮古祠宮，招邀及倦翁。
輕裘乘曉月，駿馬逐東風。
野色觀無分，春光病見攻。
行將迎誕日，一瓣擬遥通。
適安有湖山之招病不果赴
作者：陳起
朝代：宋

蘭契簡以詩，金鏗而玉戛。
招邀訪逋仙，劇飲擬投轄。
事有違人意，十常居七八。
文園病政濃，況復泥濘滑。
老懷欲舒散，天心若是恝。
還劉雪坡詞藁
作者：陳起
朝代：宋

誰與分天巧，裁成雲錦裳。
春花籠淡月，秋水照斜陽。
得句皆奇偉，知音盡老蒼。
尚期京國路，相與較宮商。
郭聖與黄希聲問候
作者：陳起
朝代：宋

山有靈芽可點金，名醫未遇若爲尋。
藥房掩晝情多感，竹榻逢秋老不禁。
座上遍將唐帖揭，架中閑取晉詩吟。
病懷得此相料理，更接蘭交問訊音。
酬成賢良
作者：陳起
朝代：宋

獻璞無成喜弄璋，世間得失事相參。
劉蕡不得言時事，半爲當時記樸菴。
雜言送歙研廣香與友人有懷楊校書幼度
作者：陳起
朝代：宋

我有龍尾雙槽之研，肌潤而若沐空濛。
舊藏古香氤氳，來自廣之東。
多君博雅，舉以爲贈，三嗅而抹月批風。
要若鎔金加萬佛經上，更須滴露點四聖書中。
往昔濃薰懷太史，而今一瓣爲南豐。
藜光下照人何在，閤下閑花馥舊叢。
雪中三絕·其一
作者：陳起
朝代：宋

一天和氣到柴門，檻內蘭芽也玉溫。
靜炷衙香誰與伴，慈悲大士共黄昏。
雪中三絕·其三
作者：陳起
朝代：宋

可憐切切度衆生，千百年來魄尚靈。
自幼歸依今老矣，濯雲曉汲薦清泠。
雪中三絕·其二
作者：陳起
朝代：宋

探梅又復負前盟，曾念霜風病不禁。
清曉擔頭和雪買，數枝親插供觀音。
雪中簡趙德行
作者：陳起
朝代：宋

滕六庭前三致意，應翻奚錦報瓊瑶。
剡梅莫訝山陰棹，寒色欺人是灞橋。
雪中送黄希聲西歸
作者：陳起
朝代：宋

可是歸心急，行裝冒雪天。
向來期重任，未可羨先鞭。
人事虧盈月，烟波遠近船。
明時困英特，此別又三年。
雪後
作者：陳起
朝代：宋

青山當戶牖，雪後非吾有。
爲問謝家池，綠波還在否。
靜江商宰書來且索鄙語要道其冰雪相看之意古調代書
作者：陳起
朝代：宋

連牆不通問，千里迺寄音。
平生於締交，淡泊味最深。
吳山青插天，應同碧玉簪。
尚憐風馬牛，暌若商與參。
一聲南來鴈，西風又相尋。
君其念衰朽，余亦懷瑶林。
一廉了官事，吟外時鳴琴。
識量萬頃陂，文華實南金。
向來唐相璟，疑事問崔琳。
諸臺貴得賢，而肯捨此琛。
會晤喜有期，寬此離索襟。
題建溪劉希和吟趣園
作者：陳起
朝代：宋

佳氣滿吳洲，琅琅謫仙句。
當其傲雲月，風流良可慕。
寂寥數百載，何人踵逸步。
建溪有劉侯，於吟契其趣。
是知建與吳，妙處同一悟。
水石巧縈紆，烟雲互吞吐。
花光時變眩，山色無旦暮。
物物可供吟，先爲梅花賦。
題玉泉畫像次來軸韻
作者：陳起
朝代：宋

鹿隨寒策穿雲，解后靈峰時節。
含毫誰貌閑情，莫盡胸中風月。
題西窗食芹稿
作者：陳起
朝代：宋

曾味西窗稿，經年齒頰清。
細評何物似，碧澗一盃羹。
題適安清湖寓居
作者：陳起
朝代：宋

薰風軒檻曉晴開，鬰鬰桐陰手自栽。
二水合流當戶過，一山分影入樓來。
琴逢良夜時揮弄，詩欲名家巧翦裁。
可羨一廛安所適，紛紛車馬汩黄埃。
風雨作
作者：陳起
朝代：宋

無成老見過，望望太平歌。
驚雨愁扃戶，聞風慮偃禾。
杯中醇止久，瓶底粟無多。
畎畝憂時切，天乎少警何。
鳳凰曲
作者：陳起
朝代：宋

丹穴來鳳皇，彩羽輝朝陽。
綠竹清溪邊，激揚鳴宮商。
嗈嗈鳳皇曲，清風輕度竹。
明時自歌舞，款步踏寒玉。
啾啁雀聲喧，去覓梧桐宿。
黄路鈐詩來告別
作者：陳起
朝代：宋

玉泉馳一紙，八韻有情詩。
不肯面相別，恐成離索悲。
江聲噴岸坼，潮勢激帆危。
舊制邊州守，方令典轄司。
休沐端居有懷希聖少卿學士
作者：陳越
朝代：宋

玉甃銀床蔭碧桐，北窗珍簟水紋融。
衣裁練布如王導，扇執蒲葵學謝公。
瓊屑半和仙掌露，蘭苕輕泛楚臺風。
若非冰雪神仙骨，相樂誰同一笑中。
句·其一
作者：陳越
朝代：宋

十鍾人既醉，九奏鳳來儀。
句·其三
作者：陳越
朝代：宋

擁路東方騎，懸腰左顧龜。
句·其二
作者：陳越
朝代：宋

誰哀城下酌，不廢洛中吟。
送張無夢歸天台
作者：陳越
朝代：宋

紫籍仙階貴，丹丘隠路深。
五圖傳祕訣，三祝契堯心。
瓢飲和瓊蕊，樓居接桂陰。
宸歌旌有道，垂象賁中林。
上竺寺記贊
作者：陳軒
朝代：宋

白衣仙人無住著，補陀落伽渺雲海。
爲大導師安樂國，歙然徧應河沙刹。
世界熱惱或有聞，曾不旋踵垂覆護。
眾生心念非一種，皇皇不足嘗有求。
如饑須食渴須水，顧亦何從滿其願。
我觀聖心等大虛，其視萬物猶一物，細視一物如一身。
是身四大猶不有，萬物何能作留礙。
殊功妙用濟十方，欲求功用不可得。
群生夢幻可兩忘，爾固無餘我無欠。
嘗觀瑞像見寶光，如淨明珠時白赤。
琉璃琥珀雜蒼玉，熒煌璀璨照眉宇。
山頂或見初日升，匹素曳空煙縹緲。
凡人顛倒作思惟，須臾變滅無復初。
非空非色非有餘，菩薩應身亦如是。
堂堂秘殿表東南，山君海王盡回向。
觀音智功不思議，佛子當作何等觀。
南山
作者：陳軒
朝代：宋

吁然碧玉洞，屹立分雙戶。
天生護佳景，常恐塵土污。
南樓
作者：陳軒
朝代：宋

誰跨崇塘更起樓，捲簾平視四山頭。
田間草暖牛呼犢，葉底巢成鵲避鳩。
句·其一
作者：陳軒
朝代：宋

插盡黄花君上路。
句·其一〇
作者：陳軒
朝代：宋

清風猿鳥自吟歎，白日輪蹄誰往還。
句·其一一
作者：陳軒
朝代：宋

雲邊借榻開僧閻，松下聽泉洗客心。
句·其一七
作者：陳軒
朝代：宋

水暖池塘閑睡鴨，煙深村落自鳴鳩。
句·其一三
作者：陳軒
朝代：宋

塵埃不到溪山好，風雨初晴燕雀多。
句·其一二
作者：陳軒
朝代：宋

漲水盡頭飛雁騖，行雲缺處見亭臺。
句·其一五
作者：陳軒
朝代：宋

相看竺國兩高士，對立劍潭雙老龍。
句·其一八
作者：陳軒
朝代：宋

對面心千里，藏機勢萬般。
句·其一六
作者：陳軒
朝代：宋

南極星邊人望闕，北山樓上客思家。
句·其一四
作者：陳軒
朝代：宋

南安巖近南斗傍，乾坤締結雷電守。
雲寒木老洞穴古，巨鱉露脊鯨牙口。
句·其七
作者：陳軒
朝代：宋

渡溪緣石磴，問寺轉松崗。
句·其三
作者：陳軒
朝代：宋

山連庾嶺爲南徼，水與潮陽作上流。
句·其九
作者：陳軒
朝代：宋

溪雲影亂杉松暝，簷鐸聲流殿閻寒。
句·其二
作者：陳軒
朝代：宋

門闞泉川南海浦，地雄都府左龍崗。
句·其五
作者：陳軒
朝代：宋

寒樹似添新喜色，野猿猶聽舊吟聲。
句·其八
作者：陳軒
朝代：宋

奇哉江南郭夫子，一顧能令泉價美。
句·其六
作者：陳軒
朝代：宋

十萬人家溪兩岸，綠楊煙鎖濟川橋。
句·其四
作者：陳軒
朝代：宋

巨爲三縣鎮，雄據眾山尊。
建昌軍
作者：陳軒
朝代：宋

土狹山高更夾溪，登臨繚繞與雲齊。
時時仰視天如練，往往窮川徑似梯。
石鑿龕巖茅作屋，泉噴墝埆稻分畦。
居人不信王畿地，千里平盤載馬蹄。
憶清溪縣
作者：陳軒
朝代：宋

昔愛清溪景，人煙百里閑。
湖居皆釣客，郭外盡禪關。
酒市遙青旆，公街枕碧山。
枉教成久別，無計約追還。
憶雉山書齋
作者：陳軒
朝代：宋

松陰江曲舊齋堂，別業歸來各一方。
吟想晚潮煙柳濕，夢遊春檻露花涼。
楊朱路遠空南北，青帝亭閑自短長。
何門揚鞭訪前景，竹窗重整讀書床。
桐江夕下
作者：陳軒
朝代：宋

浪催鳴艫去嘔啞，古岸蕭蕭感歲華。
雨腳蒼茫驚斷雁，煙痕蒙密濕棲鴉。
蘆花正落汀飛雪，楓葉初丹岸有霞。
漸覺望中山色暝，數星鐙火認漁家。
汀州·其一
作者：陳軒
朝代：宋

居人不記甌閩事，遺跡空傳福撫山。
地有銅鹽家自給，歲無兵盜戍長閑。
汀州·其二
作者：陳軒
朝代：宋

一川遠匯三溪水，千嶂深圍四面城。
花繼臘梅長不歇，鳥啼春谷半無名。
汀州舊州城
作者：陳軒
朝代：宋

五百年前興廢事，至今人號舊州城。
草鋪昔日笙歌地，雲滿當年劍戟營。
泛清溪
作者：陳軒
朝代：宋

曉煙如練曳平津，一棹東風兩岸春。
島鷺沙鷗休戀我，北堂歸有白頭親。
清溪行
作者：陳軒
朝代：宋

山色碧與溪，扁舟泛落暉。
水煙帆界破，水鷺槳驚飛。
島嶼隨流曲，漁監隔岸微。
月明何處宿，待訪子陵磯。
熙春堂
作者：陳軒
朝代：宋

樓上斜陽遇似飛，樓前秋景透人衣。
橫碧煙嵐濃可掃，半紅霜木冷相依。
福州
作者：陳軒
朝代：宋

城裏三山占越都，相望樓閣跨蓬壺。
有時細雨輕煙罩，便是天然水墨圖。
蒼玉亭
作者：陳軒
朝代：宋

我愛汀州好，山川秀所鍾。
閣前橫潏水，亭畔列奇松。
蒼玉洞
作者：陳軒
朝代：宋

截斷蒼山百尺崖，崢嶸相倚洞門開。
天生只隔紅塵路，不礙浮雲自往來。
袈裟泉
作者：陳軒
朝代：宋

逕石無聲下無穴，停之不盈酌不竭。
銀瓶送響落清甃，鏡奩破碎冰壺裂。
西峰院
作者：陳軒
朝代：宋

捫蘿百尺上孤峰，紅蘚斑斑杖屨蹤。
惟有潮聲生絕頂，晚風吹動半巖松。
贊僧宗佑真
作者：陳軒
朝代：宋

不是十二面，虛堂空寂寂。
不是一千年，叢林聲嚦嚦。
奇哉丹青者，具增減不得。
珍重四方聞，一介善知識。
雲驤閣
作者：陳軒
朝代：宋

瓦流雙澗合，簾壓亂山青。
佛刹蟠深崦，漁蓑散晚汀。
題志添禪師
作者：陳軒
朝代：宋

車輪馬足走塵煙，競看成都萬炬然。
獨我踏開亭下雪，伴師同坐一庵禪。
題蓬萊觀
作者：陳軒
朝代：宋

蓬萊觀下瑞煙飄，劉氏曾經此地超。
桃圃昔諧王母約，煙霄自赴玉皇朝。
白鵝乘去人何在，青鳥飛來信已遙。
若使何郎有仙骨，也須吹引鳳凰簫。
七歲作
作者：陳軫
朝代：宋

昔時家住海三山，日月宮中屢往還。
無事引來天女笑，謫來爲吏在人間。
贈真行大師
作者：陳軫
朝代：宋

語錄傳來久，所明機妙深。
霜天七寶月，禪夕一真心。
只有道爲證，更無塵可侵。
前溪鷗出沒，誰自感浮沉。
上荆公生辰
作者：陳輔
朝代：宋

十月江南已得霜，相君門客小山房。
冬深柏子和香掃，準備生辰作好香。
下泊宮
作者：陳輔
朝代：宋

咸陽龍虎此飛昇，二弟東山道亦成。
不見棠梨司命宅，空餘丹井一泓清。
句·其一
作者：陳輔
朝代：宋

淥水橋邊駐短篷。
句·其三
作者：陳輔
朝代：宋

含識應爲獅子去，却來重載法王身。
句·其二
作者：陳輔
朝代：宋

雲樹天低楚，煙汀地失吳。
山居·其一
作者：陳輔
朝代：宋

山居老樹秋還青，山下漁舟傍晚汀。
一笛月明人不識，自家吹與自家聽。
山居·其二
作者：陳輔
朝代：宋

山腰石有千年古，海眼泉無一日乾。
天下蒼生望霖雨，不知龍在此中蟠。
悲昔遊
作者：陳輔
朝代：宋

昔吟梁父思泰山，又歌牛角悲其寒。
鮑徐英魄今何在，嶺雲關月何漫漫。
少强眼爲傷時切，老大昏花心易急。
石巖題墨幾秋風，人世功名杳無跡。
君不見漢千秋，唐馬周，玄談徒步皆公侯。
賈生竟止梁王傅，三世郎官虛白頭。
風雲自古雖傷偶，用舍何嘗繫能否。
但知信足任平生，計度不如多飲酒。
願將梁父吟，變作杜宇之聲音。
願將牛角歌，轉調紫芝絃玉琴。
五陵石馬散黎軸，惟有箕山青到今。
梁父吟
作者：陳輔
朝代：宋

梁父吟，泰山之頂可埋金。
噫嘻蜀道徒崎嶔，南風來舜琴。
梁父吟，佳人未偶頻傷心。
四時有恨秋偏深，綠絲空滿簪。
湖上有作
作者：陳輔
朝代：宋

平湖共天遠，浸月坐寒光。
乘流溯荃璧，掉舟尋藥房。
佳人折輕荷，隨風來珍香。
顧盼但微笑，眉宇何清揚。
日暮共携手，遥指煙中湘。
牛角歌
作者：陳輔
朝代：宋

牛角歌，牛角歌，日暮寒雲滿碧陂。
騎牛下山歸曲阿，湖煙濕我蓑。
牛角歌，牛角歌，浩浩者水魚弗過。
夷吾向說不我和，嗚呼夷吾奈若何。
玉蘭
作者：陳輔
朝代：宋

內史北軒多種竹，隠居南洞少栽花。
藍橋西路青青處，拾得璚兒似虎牙。
登北固山
作者：陳輔
朝代：宋

古城龍頂直，孤角雁行稀。
海月天懸鏡，江雲地作衣。
楚封山或是，秦鑿事還非。
千古英雄恨，漁人一笑微。
訪楊湖陰不遇因題其門
作者：陳輔
朝代：宋

北山松枌未飄花，白下風輕麥脚斜。
身似舊時王謝燕，一年一度到君家。
詩二首·其一
作者：陳輔
朝代：宋

牛斗東邊窄，三吳西角深。
山能醒客酒，江會冷人心。
詩二首·其二
作者：陳輔
朝代：宋

山悲秦鑿迷徙浦，柳怨隋奢失故宮。
六代興亡明舍火，五州松竹渡甌風。
送曾公衮赴宣幕
作者：陳輔
朝代：宋

當年枳棘藴飛凰，遺愛猶存蔽芾棠。
秋水紅蕖新幕府，春風綠草舊池塘。
芝生瑶圃三重秀，玉出藍田一尺長。
去去宣城勿留滯，謝家勳業待諸郎。
過延陵
作者：陳輔
朝代：宋

兩年一劍爲誰留，古邑重來四十秋。
不是過辭元亮酒，知公偏愛赤松遊。
題所居
作者：陳輔
朝代：宋

湖水山雲繞縣斜，茂林修竹野人家。
宿酲過午無人問，卧聽東風掃落花。
題茅山
作者：陳輔
朝代：宋

積金峰頂作屏遮，寶閣橫空疊彩霞。
鶴駕往來茅許宅，龍軿交會郭楊家。
洞天有望人如玉，塵世休觀事若麻。
我是方臺舊僚友，盍尋歸路種雲芽。
句
作者：陳輝
朝代：宋

根枝不入靈和殿，枉爲人間拂馬蹄。
西江月
作者：陳逢辰
朝代：宋

楊柳雪融滯雨，酴醿玉軟欺風。飛英簌簌扣調櫳。殘蝶歸來粉重。罨畫扇題塵掩，繡花紗帶寒籠。送春先自費啼紅。更結疏雲秋夢。
題九鎖山
作者：陳逢辰
朝代：宋

九山互鎖碧烟深，路轉花香惱客吟。
歸鶴带雲回谷口，潜蛟飛雪噴亭心。
洞中無計尋芝鼠，箬底猶聞搗藥禽。
莫歎仙凡幾塵隔，菊花巖畔是知音。
國朝自建隆至大中祥符七年垂五十載謝頤素始奏名甫官太守
作者：陳逸賞
朝代：宋

死却王褒五百春，資中不見有詞臣。
今朝忽遇登龍客，喜殺西郊謝逸人。
更漏子
作者：陳達叟
朝代：宋

妾倚門，君上馬。殘月曉星猶掛。眉黛斂，淚珠凝。別離多少情。翠翹橫，雲鬢亂。復入綺衾猶暖。人獨自，枕成雙。爭教不斷腸。
菩薩蠻
作者：陳達叟
朝代：宋

舉頭忽見衡陽雁。千聲萬字情何限。叵耐薄情夫。一行書也無。泣歸香閣恨。和淚掩紅粉。待雁卻回時。也無書寄伊。
送疊山先生北行
作者：陳達翁
朝代：宋

孤忠不忘綉衣時，跳足徉狂老亂離。
鸚鵡不能逃圈網，麒麟寧肯受鞭羈。
半生苦被名相誤，萬里甘將死自期。
今日如公能有幾，此身無愧作男兒。
貴州
作者：陳遘
朝代：宋

冬來行部駕軺車，一日之間氣候殊。
朝衣駝裘暮揮扇，未應嵐瘴得全無。
述懷
作者：陳遘
朝代：宋

不覺霜飛上鬢毛，引杯看劍興猶豪。
胸開萬古天風盪，目拭三山海月高。
投閣羞稱揚子易，啜醨愛讀楚人騷。
媕婀莫遣無生氣，搘住乾坤在我曹。
吳江太湖笠澤虹橋
作者：陳遠
朝代：宋

世間八月十五夜，何處樓臺得月多。
不及吳江橋上望，水晶宮裏揖嫦娥。
二月晦游東屯拜少陵像
作者：陳邕
朝代：宋

飛飛鳴梟啄金屋，孔雀飲泉牛抵觸。
杜鵑喜免百巢嗔，鷦鷯强息一枝足。
燭天光焰幾許長，日眩東極升朝陽。
世人謾作詩老看，肩拍呂葛心羲皇。
玉珂金鑰裁通籍，錦水銅梁俄浪迹。
兩河磔裂甲欲洗，四壁呻吟飯無喫。
萍漂蓬轉客夔門，栖遲瀼西復東屯。
羣峰竦壁水縈带，有怪膴膴如周原。
縱橫豺虎深稂莠，熊兒執耒驥子耨。
除芒落杵未流匙，問有長安消息否。
峽雲巴月困冥搜，去醉洞庭湘浦秋。
溪山留得金石響，定應騎氣時神遊。
捫參歷井甘飛轍，端爲穿花聽鳥設。
簿書叢裏掣舟來，風雨聲中與春別。
仰窺層閣俯平川，想見杜曲桑麻田。
更起鳴酬儻可待，一彈指頃三千年。
岑公洞
作者：陳邕
朝代：宋

武陵種桃人，香山茹芝老。
世變百戰酣，仙境一蹴倒。
煬虐浮於秦，海宇爭飛䎂。
人間別有天，海上應無島。
我行經南浦，奇跡事幽討。
出門霜落木，呼渡江空潦。
莫言不能飲，笑起同醉倒。
何以侑我觴，泉音玉琴操。
泮林釋奠偶緣攝事遂獲充員竊觀禮文樂奏之盛不勝欣歎輒成小詩奉呈僚友
作者：陳邕
朝代：宋

春丁逢上日方中，涓吉修誠薦泮宮。
奠璧采璘誠可格，代庖越俎數徒充。
八音合奏東南少，一道相傳今古同。
我輩因文須識本，浴沂好詠舞雩風。
送樞密樓相公歸田
作者：陳邦固
朝代：宋

宦歷年多鬢未霜，乞閑幾度上封章。
共看解組朝辭館，爭賀懸魚晚在在鄉。
家篋已添新草稿，錦袍猶带舊薰香。
溪南別墅樂行堪，策杖乘閑步夕陽。
謹次府判朝議江公之韻 道中二首 其一
作者：陳邦慶
朝代：宋

未分中厚長夜曼，果聞胡虜膽先寒。
乾坤正頼英豪整，肯賦詩人行路難。
謹次府判朝議江公之韻 道中二首 其二
作者：陳邦慶
朝代：宋

別駕來臨值晚晴，眼中黑白甚分明。
飛黄此去騰夷路，應念區區負弩迎。
謹次府判朝議江公之韻·遊陽華
作者：陳邦慶
朝代：宋

斷崖藏勝境，別是一壺天。
怪石垂雲乳，飛虹跨玉泉。
丹青難下筆，造化不知年。
文字工題品，漫郎優史遷。
送考亭朱夫子赴天台
作者：陳邦鑰
朝代：宋

羸馬踏殘月，荷策登泮宮。
入門見先生，先生何從容。
循循善誘能啟下，青蒿因得附長松。
短檠相對三百六十夜，高談雄辨磊落沃胸中。
吾王求士苦匆匆，未許先生久卧龍。
乘驄直上天台路，祗緣此去何由從。
嗚唏吁，小齋從此冷如水，虀鹽朝暮怏怏爾。
空留絳悵照孤燈，窗外西風寒起葦。
上林歸鴉
作者：陳郁
朝代：宋

夕陽鴉背歛殘紅，萬點飛歸傍帝宮。
應是上林棲宿穩，可曾驚散月明中。
以七字律羽扇贈行
作者：陳郁
朝代：宋

匹馬東淮兩月奇，歸銜俄爾带新資。
吟高已中唐人律，名重宜魁浙漕闈。
彩舫香衝荷葉去，捷旗榮與菊花期。
贈君羽扇還知否，文陣千軍可一揮。
倚樓
作者：陳郁
朝代：宋

一聲新鴈一聲秋，獨向江樓倚莫愁。
江上片雲將雨去，却留殘照管汀洲。
倦遊
作者：陳郁
朝代：宋

水於東江皆臣妾，山到衡陽無弟兄。
兩處經行都已遍，老夫誰更別關情。
偕潘寒巖陳定軒遊石湖次定軒韻
作者：陳郁
朝代：宋

貂裘絨帽護輕寒，坐馬端如坐席安。
自別石湖三月去，又携玉友一番看。
霜催菊磵風悽惻，雨浹蘆汀水渺漫。
欲寄吟懷須勝地，千金同此買魚竿。
友人官滿
作者：陳郁
朝代：宋

三年官滿冰霜潔，一日春回宇宙寬。
曾向廳前種楊柳，綠陰留與後人看。
句·其一
作者：陳郁
朝代：宋

闢戶夜通月，掬泉朝飲星。
句·其七
作者：陳郁
朝代：宋

萬事豈容人有意，一春多被雨無情。
句·其三
作者：陳郁
朝代：宋

地曠日難晚，海寬天欲浮。
句·其二
作者：陳郁
朝代：宋

煖爆花巖日，晴眠蘚石烟。
句·其五
作者：陳郁
朝代：宋

遊歸雲衲破，定起石床溫。
句·其六
作者：陳郁
朝代：宋

道至無偏黨，心何有重輕。
句·其四
作者：陳郁
朝代：宋

與子纔分手，何人更賞心。
商驛樓東望有感
作者：陳郁
朝代：宋

山川去接漢江東，曾伴隋侯醉此中。
歌遶夜梁珠宛轉，舞嬌春席雪朦朧。
棠遺善政陰猶在，薤送哀聲事已空。
惆悵知音竟難得，兩行清淚白楊風。
城東看柳
作者：陳郁
朝代：宋

翻煖爲寒一信風，畫橋南北岸西東。
春歸楊柳無私意，深淺青黄自不同。
壽史相
作者：陳郁
朝代：宋

崧高當日慶生申，先占韶光恰一旬。
勳業已追□伊佐，文章獨造孟軻醇。
千齡社稷資盤石，萬國黎元入化鈞。
餘事吏將商麯糵，一時取作鳳城春。
壽毛荷塘
作者：陳郁
朝代：宋

嘗於勸耕日，杯酒祝騷人。
年與我俱老，友惟君最仁。
種蓮知性靜，吟草見天真。
處世安如此，鬢毛應耐春。
壽黄復庵
作者：陳郁
朝代：宋

移家載雪河橋住，吟過餘寒不出門。
人遣奚奴傳吉語，天教詞客壽清樽。
上林開到梨花了，次第牡丹紅欲笑。
眉端聞說點微黄，應捧金牋承密詔。
名隨春色滿乾坤，涪水之翁有耳孫。
多景樓眺望
作者：陳郁
朝代：宋

江淮萬里天，歷歷在樓前。
對景獨登覽，因思幾變遷。
雲橫秋水外，鳥度夕陽邊。
倦倚闌干北，令人思黯然。
天賜白
作者：陳郁
朝代：宋

君不見書生鎸羌勒兵入，羌來薄城束縛急。
蠟丸飛出辭大家，帳下健兒紛雨泣。
鑿沙到石終無水，擾擾萬人如渴蟻。
挽絙竊出兩將軍，敵箭飛來風掠耳。
道傍神馬白雪毛，噤口不嘶深夜逃。
忽聞漢語米脂下，黑霧壓城風怒號。
脫身歸來對刀筆，短衣射虎朝朝出。
自椎雜寶塗箭創，心折骨驚如昨日。
穀城魯公天下雄，陰陵一跌兵刀窮。
檥舟不渡謝亭長，有何面目歸江東。
將軍偶生名已弱，鐵花暗澀龍文鍔。
縞帳肥芻酬馬恩，閒望旄頭向西落。
姜石帚貽書寄詩謝
作者：陳郁
朝代：宋

貪卧蘇臺一片雲，嘉招虛辱遠移文。
吟人多半來投刺，倦客深慚自閉門。
路隔江潮兼夕到，居連地勢兩州分。
酬恩別有男兒事，它日逢君仔細論。
宿普化庵
作者：陳郁
朝代：宋

貪翫水雲鄉，來遲到夕陽。
艤舡依釣石，欹枕借禪床。
衾薄疑秋老，茶多覺夜長。
節庵湖海客，語下不尋常。
寄編修龔郎中
作者：陳郁
朝代：宋

說着池陽舊歲時，星郎事業世皆知。
淮人自古真堪用，天下如今尚可爲。
江南烽高黄塞近，街頭箭急赤囊馳。
多應規撫煩君往，橫槊隨賡薄伐詩。
射雁馬上口占
作者：陳郁
朝代：宋

脫手弦聲破曉寒，鴈身和箭衮花團。
簷前曝背山翁喜，催喚兒孫逐馬看。
山中
作者：陳郁
朝代：宋

自入山中二十年，抗塵有道即爲仙。
差科難到耽閑地，種穫因無負郭田。
細事亦參齊物論，大還長勘娛真篇。
詩成不敢題崖石，怕有江湖姓字傳。
山行聞春禽
作者：陳郁
朝代：宋

初陽烘霽途，繁陰布幽林。
山禽互嘲哳，爲我流好音。
傾耳須臾閒，已快清冷心。
飛蓋何爲者，傲睨松之陰。
翻然移他枝，餘弄不可尋。
得狸奴
作者：陳郁
朝代：宋

穿魚新聘一銜蟬，人說狸花最直錢。
舊日畜來多不捕，于今得此始安眠。
牡丹影裏嬉成畫，薄荷香中醉欲顛。
却是能知春信息，有聲堪恨復堪憐。
得琴硯古雅堂
作者：陳郁
朝代：宋

端溪湮塞焦桐已，羅旅文房尚奢侈。
古風雅志莫養成，從此詞章墮彫靡。
仙巖名士獨不然，家有琴硯皆世傳。
熨焦蛇斷互左右，俾受彈弄供磨研。
耳根筆澤千載意，字□挽回淳朴味。
乃知舊物是筌蹄，薰染皇墳歸繭紙。
百篇因之奏帝傍，帝賚文美承恩光。
歸來築堂標古雅，家學始末示不忘。
邇來相傳貴珠玉，或侈金屏誇綉縟。
心遊目視溺豪華，繼發一言流近俗。
嗟余僻好惟古文，敬此堂名如敬君。
何時登堂相撫玩，古雅之意期與君平分。
得盧蒲江劉懲齋倡和墨
作者：陳郁
朝代：宋

天錫吟箋慰老懷，筆花文藻卷中開。
二分者作有如此，一世之雄安在哉。
疁邑墳荒惟宿草，玉堂人去幾秋槐。
詩仙應赴詩家供，一展寒齋定一來。
憶古襄州西教場打毬
作者：陳郁
朝代：宋

憶參元帥古襄州，幾度莎場馬打毬。
鞍轡閙裝都一樣，野夫不着皂貂裘。
憶浪顛
作者：陳郁
朝代：宋

偶同鄉友校吟編，因得平安到浪顛。
心不干時清似水，髮緣憂國白於棉。
半生景慕空千里，一紙寒溫廢二年。
何日支筇隨此老，秋巖和菊薦冰泉。
憶錢春塘
作者：陳郁
朝代：宋

識面論心已半生，買山無計得同盟。
行藏爲是關天理，會聚因難遂客情。
月戶評春花影澹，風廊逃暑竹聲清。
安舲何日來城角，細舉前吟爲再賡。
昔人貴松柏
作者：陳郁
朝代：宋

昔人貴松柏，爲有霜雪姿。
折以贈遠別，歲寒心不移。
願言且珍藏，聊慰千日思。
青青隕秋黄，勿同楊柳絲。
景靈宮孟享
作者：陳郁
朝代：宋

幸驂恭謝覩繁華，馬上歸來戴御花。
老婦稚兒相顧問，也頒春色到詩家。
書江亭壁
作者：陳郁
朝代：宋

人間風浪最傾危，君自深藏了不知。
只恐隨流禹門去，又翻頭角露天池。
木庵爲吳應祥隃賦
作者：陳郁
朝代：宋

木主乎東義近仁，斯庵名此稱斯人。
遥知虛室蕭閒地，生意滿懷都是春。
東園書所見
作者：陳郁
朝代：宋

娉婷游女步東園，曲徑相逢一少年。
不肯比肩花下過，含羞却立海棠邊。
次韻謝鄉陳浪顛·其一
作者：陳郁
朝代：宋

聞有上江船，令人喜欲顛。
烹魚開尺素，被毳得純棉。
細讀蠅頭字，誰欺鶴髮年。
那堪寄來句，清比醉翁泉。
次韻謝鄉陳浪顛·其二
作者：陳郁
朝代：宋

流浪江湖久，空餘雪雨顛。
才無時展布，愁與病纏綿。
暮景知前事，榮途看少年。
終然歸去是，家自有林泉。
次韻贈張秋巖
作者：陳郁
朝代：宋

清高非一事，最好是吟懷。
吳會相逢日，春風入酒杯。
雪舟回石浦，雲戶掩秋崖。
合作蘭臺客，朝家有逸才。
毛梧竹惠詩趁韻答贈
作者：陳郁
朝代：宋

三衢不住住王城，因向江湖得令名。
朝士有書常倦答，騷壇分韻每先成。
事臨口畫無遺策，交以心期肯待盟。
貽我高吟粘屋壁，琅篇珠字照山楹。
洪橋客窗枕上
作者：陳郁
朝代：宋

桐葉飄零月似冰，並河燈火夜寒生。
闌干倦倚投床去，卧聽趨朝過馬聲。
淮東楚客
作者：陳郁
朝代：宋

淮邦産寶皆奇士，楚客能詞只小夫。
些語凄凉君自感，未應山色獨關渠。
淮西何總卿
作者：陳郁
朝代：宋

頻年增竈起邊兵，給餉誰先足萬營。
凡有求焉皆越從，不言功者尚爲卿。
朝家豈是無公議，督府如何不動情。
我爲箋天天已許，且將勳業換長生。
爲僧如賦深居
作者：陳郁
朝代：宋

禪居自合入山林，闤闠之中豈是深。
須信道人清似水，佳城如住海波心。
爲古艾鄭子剛賦可軒·其一
作者：陳郁
朝代：宋

未赴功名且釣船，忽勤王事即貂蟬。
丈夫出處隨時變，須卜此心然不然。
爲古艾鄭子剛賦可軒·其二
作者：陳郁
朝代：宋

不容不辦屋三間，出即扃幽退隠閑。
我蔽一言君記取，黄扉未必似青山。
爲朱柳州賦足庵
作者：陳郁
朝代：宋

名庵以足關天理，須向庵中靜處參。
底事此心無所欠，祇緣與世不生貪。
書淫過似專房樂，蔬食多於列鼎甘。
却怪紫芝曾漏泄，從來坤勢闕東南。
爲薛叔載賦海隠
作者：陳郁
朝代：宋

見有闌干便艤航，不知炎日熬沙場。
多應高枕歸篷下，夢到此亭都是凉。
爲證無得賦竹山
作者：陳郁
朝代：宋

好山雖可愛，懶入翠重重。
靜看千竿玉，清如五老峰。
徑陰禪履潤，林密佛香濃。
靈運知師意，無勞躡屐躡。
琵琶亭
作者：陳郁
朝代：宋

二嘆潯陽送客翁，忍將吾道等秋蓬。
煢然商婦千呼至，貴甚監州一笑同。
力學本爲明德計，能文祇是立言工。
琶琵亭下愁情遠，付與長江寫不窮。
登法海寺小閣
作者：陳郁
朝代：宋

絕頂危梯緩步登，俯空幽閣據崚嶒。
不知吟到無窮處，但覺一層高一層。
看落花
作者：陳郁
朝代：宋

飛紅飄白自交加，過了春光只嘆嗟。
識得歲寒松竹耐，始知園圃謾栽花。
石湖歸途
作者：陳郁
朝代：宋

人與西風結約來，芙蓉花氣撲吟杯。
曲塘好處都行遍，带得一身秋色回。
秋潭爲吳仲益賦
作者：陳郁
朝代：宋

不留一葉山骨瘦，祇浸幾星波影寒。
中有高人倚空闊，絕疑珠墮水晶盤。
空谷有幽蘭
作者：陳郁
朝代：宋

空谷有幽蘭，孤根倚白石。
清晨作奇芬，凡卉各跼蹐。
公子偶相值，□枝置錦席。
敷榮忽變悴，色不貸一夕。
信知傾國姿，羞任桃李責。
所以富豪兒，睥睨林下客。
答王雪窗惠詩
作者：陳郁
朝代：宋

窗以雪爲名，窗中人亦清。
聽無多淡話，含不盡幽情。
世態秋雲薄，吟懷霽月明。
似聞藏古硯，石眼可曾晴。
聽楊君彈古操
作者：陳郁
朝代：宋

年來雅道類聾瘖，到處笙歌只勸淫。
肯抱焦桐閑訪隠，應思塵世少知音。
離鸞別鵠皆風月，二典三盤不古今。
聞子細彈千載事，吟夫已見聖人心。
自贊
作者：陳郁
朝代：宋

年方九秩開，丹臉映碧眼。
習靜寸心安，味窮百事懶。
由中以致和，聞道亦非晚。
噫，十年譔述幸隨龍，二聖在天應默眷。
苦吟
作者：陳郁
朝代：宋

水驛荒寒天正霜，夜深吟苦未成章。
閉門不管庭前月，分付梅花自主張。
荼䕷次友人韻
作者：陳郁
朝代：宋

紅紫委空塵，猶鋪一架春。
素瑶堆艷潔，綠带裊芳新。
走雪詩能聖，扶香花有神。
風流付杯酌，留與醉吟人。
蘇堤曉望
作者：陳郁
朝代：宋

荷邊清露襲人衣，風裏明蟾浴曉池。
涼影潤香吟不得，手扳堤柳立多時。
虞美人草
作者：陳郁
朝代：宋

彭城高會日置酒，猴冠猶在婦人手。
倉皇垓下已重圍，四面悲吟雜刁斗。
當年舉珮不倒戈，到此空餘慷慨歌。
虞兮反袂交淹泣，欲幸從兮可奈何。
怨入青蕪知幾歲，舞恨摇芳無別意。
妾身恨不事英雄，果是英雄安有淚。
製梅花湯
作者：陳郁
朝代：宋

南枝開處覓春光，摘得冰葩蜜甕藏。
留煮午湯消暑渴，吟騷牙頰有浮香。
觀鑄劍
作者：陳郁
朝代：宋

良鐵曾收漢益州，規模因塑古吳鈎。
鑪安吉位分龍虎，火逸神光射斗牛。
入水淬鋒疑電閃，臨崖發刃有星浮。
知君斬却樓蘭了，戲袖青蛇住十洲。
讀唐子西漂母傳
作者：陳郁
朝代：宋

識得英雄爲理貧，果能誅項滅三秦。
老增事去方撞斗，羞見沙頭澼絖人。
讀容齋三筆記
作者：陳郁
朝代：宋

大曆謀臣匪盡忠，時君好佛遂成風。
詳陳福業因元載，輕授儀同付不空。
此日有丘猶血刃，後來無賞失邊功。
代宗繆濫惟何甚，千古容齋直筆公。
讀淮陰侯傳
作者：陳郁
朝代：宋

必得真王乃鎮齊，假王雖有亦奚爲。
區區呂姥何能爾，自是將軍不三思。
賦翁仲
作者：陳郁
朝代：宋

銅仙擎露秋風表，珍重劉郎千萬壽。
老瞞攘鼎貽孫謀，因逼此仙俱受垢。
仙寧折骨拒非招，恥爲姦雄效奔走。
污名翁仲俾司門，口不能言心自否。
洛陽宮殿一灰飛，天上此標獨長久。
君不見堂堂冠劍隠霸城，萬古六丁驅鬼守。
賦薛侯
作者：陳郁
朝代：宋

薛侯俊健如生猱，不識中原生土豪。
蛇矛丈八常在手，駱馬蕃鞍雲錦袍。
往屬嫖姚探虎穴，狐鳴蕭蕭風立髮。
短韉淋血斬將歸，夜斲堅冰濡馬渴。
中都久住武城坊，屋頭養駱如養羊。
枯萁不飽籬壁盡，狹巷怒蹄盆盎傷。
只今栖栖守環堵，五月樵風吹宿莽。
千金夜出酬市兒，客帳晝眠聽戲鼓。
邊人視死亦尋常，笑裏辭家登戰場。
銓勞定次屈壯士，兩眼熒熒收淚光。
齒堅食肉何曾老，騎馬身輕飛一鳥。
焉知不將萬人行，橫槊秋風賀蘭道。
贈僧玘長老
作者：陳郁
朝代：宋

客單近掛屋東偏，細看家風似閬仙。
爲載月舡來茂苑，因披雲衲出潭田。
詩篇熟誦如持咒，句法旁參若勘禪。
既是西來須會意，此心還許野人傳。
贈勉周濟川
作者：陳郁
朝代：宋

坐窗長記別時愁，欲訊平安尚未由。
客袂重來驚日久，義懷高甚薄雲浮。
論心句好能令喜，到骨貧深不足憂。
更向吟邊策勳業，江湖近日欠清流。
贈施秋渚
作者：陳郁
朝代：宋

四海東洲老，傳家有阿戎。
簪纓百年後，燈火一窗中。
買宅鄰臺府，開園界水宮。
山房喜相近，來往便詩筒。
贈東華老真鍾逸士
作者：陳郁
朝代：宋

衣冠凉薄亦端嚴，爲到貧時解養廉。
京洛家風今尚在，宗王恩禮舊曾沾。
談高堅白囊無底，詞縱題紅筆退尖。
自說學仙曾有遇，欲歸巖壑理抽添。
贈眼齒科林殿幹
作者：陳郁
朝代：宋

眼必延厥光，齒必全厥剛。
裂眥不足貴，所貴者目瞭。
穿齦不足畏，所畏者唇亡。
故恃明者必察，恃剛者必傷。
此林氏子以是語語我，我亦以是語信其醫之良，因墨之右方。
贈竹林翁
作者：陳郁
朝代：宋

爲竹爲花號不同，一般騷雅一般翁。
東風紅紫飄零後，須看琅玕立雪中。
贈絲桐墨蕙呂能甫淮東制閫之客
作者：陳郁
朝代：宋

子向詩書外，尤於藝事優。
桐絲傳古意，蘭墨寫離愁。
黄閣能知己，朱衣必點頭。
從來奇特士，何患不封侯。
贈翁運幹
作者：陳郁
朝代：宋

春陽和且澄，榆烟裊新燧。
茲晨適解后，萬象獻嫵媚。
悠哉高堂人，軒冕莫能累。
頗珍湖海游，漸摩仁與義。
因之玄思清，筆力挽春意。
人生匪得朋，一欣何所寄。
相期風花城，年年同健醉。
贈談命
作者：陳郁
朝代：宋

術不與今同，清名亦可宗。
學雖精象數，妙亦發鴻蒙。
政自愁傍午，胡爲說併衝。
生來忘利祿，祗合問詩窮。
贈道士李岫雲
作者：陳郁
朝代：宋

聞說讀黄庭，經年遠俗情。
爲能參溟涬，因不賦清平。
客滿轉呼酒，詩高偏避名。
謫仙遊戲耳，終有玉函迎。
贈醫士
作者：陳郁
朝代：宋

榆花着雨亂飄時，是處調虞費上池。
好試平生醫國手，呼盧作五有天知。
贈醫官吳將使
作者：陳郁
朝代：宋

不合生來愛苦吟，書淫傳癖到于今。
江湖未遇醫治手，煩向詩脾謾一鍼。
贈鴻宿洲淮士
作者：陳郁
朝代：宋

洲沙宛在水中央，荻屋蓬窗似野航。
不戰棄城誰執咎，偷生避地子何傷。
賣力已化諸山寨，沽酒從開萬戶坊。
如此撫摩能幾日，流民端可復耕桑。
趙園看白牡丹
作者：陳郁
朝代：宋

園林物物挾春光，獨許名花壓衆芳。
雨艷寒輕清入骨，雪膚香瑩白含章。
仙人聚土誇能染，學士承恩賦倚粧。
幾欲寶酥煎洛蘂，遲回未忍折雲裳。
送友人赴鄉舉
作者：陳郁
朝代：宋

我方治地種秋芳，君亦濡毫擬擅場。
待得君歸醉重九，捷旗如我菊花黄。
送竹嶼韓議事遊邊
作者：陳郁
朝代：宋

風雪垂垂歲欲除，若爲驅馬問長途。
才兼文武如君少，量納江湖近日無。
吟旅筆靈花璀璨，带行刀古血模糊。
經從渭水須留款，恐有論心老釣徒。
送胡月山歸湖山
作者：陳郁
朝代：宋

知從清淺水邊來，標致孤高似老梅。
華館久同佳客住，錦囊多爲貴人開。
消除世慮抄花譜，發越吟情戀酒杯。
記取逋仙欠詩嗣，古祠香火莫塵埃。
送詩友歸西湖
作者：陳郁
朝代：宋

詩到西湖漸逼真，便當於此老吟身。
舉頭莫看王侯面，失脚恐爲名利人。
千載留芳惟好句，百年得意總微塵。
鑱君姓字中興集，留伴梅花歲歲春。
遊葛氏山堂
作者：陳郁
朝代：宋

催詩雨裏載杯盤，名勝園林得借閑。
百五日當春事閙，十三人坐宴堂寬。
都拋世味言談外，盡出家藏意玩間。
不是主人風度遠，客遊那有許清歡。
過列山廟下
作者：陳郁
朝代：宋

撾鼓揚旗向石頭，列山山下使人愁。
風前獨倚危檣立，遥認西淮四五州。
郭戇菴惠詩爲謝
作者：陳郁
朝代：宋

相思長只認文星，霽後闌干卜夜憑。
萬斛筆頭非錄錄，七年袍色未青青。
字肩米老神尤健，詩角唐人氣欲陵。
尚擬酒邊論契闊，看君談笑吸滄溟。
閉戶
作者：陳郁
朝代：宋

坐到心清有妙香，蒲團紙帳任更長。
閉門不受庭前月，分付梅花自主張。
題朱氏隠閑樓
作者：陳郁
朝代：宋

卜築雖城市，心安跡亦安。
一樓深自適，萬事少相干。
月向重簷待，山於曲檻看。
門前車馬客，未必識天寬。
題林可山爲倪龍輔所作梅村圖後
作者：陳郁
朝代：宋

當年一句月黄昏，香到梅邊七世孫。
應愛君詩似和靖，爲君依樣畫西村。
題林月巖冷泉詩後
作者：陳郁
朝代：宋

巖裏空寒玉有聲，亭前淵靜鏡生明。
從他流入香塵去，不礙源頭徹底清。
題梅仙觀
作者：陳郁
朝代：宋

進了忠言隠姓名，萬年香火此山靈。
可憐沉醉功名者，血染咸陽喚不醒。
題梅花便面
作者：陳郁
朝代：宋

白團橫寫向南枝，冷蘂寒梢手自持。
絕似曉空凉影裏，月明中有桂花時。
題治平寺壁
作者：陳郁
朝代：宋

越君嘗膽苦心摧，娃館春風正酒杯。
絃管但知連夜樂，旌旗先已過溪來。
麋衝曉霧遊荒苑，鴉立斜陽噪古臺。
野客不談興廢事，綠陰深處摘青梅。
題王南杰遠明樓
作者：陳郁
朝代：宋

重欄俯江湄，四箔捲雲表。
晴暉爍纖翳，萬里歸一眇。
清高樓上人，眼闊天地小。
何當倚秋空，吟送飛鴻杳。
鶑燕
作者：陳郁
朝代：宋

紅杏牆連柳外門，春風池接暖烟村。
陽和世界無分別，各自營巢長子孫。
靈鑒院
作者：陳郊
朝代：宋

門外輪蹄去不休，誰人識向靜中遊。
區區名利成韁鎖，不道少年能白頭。
春波漁市
作者：陳銘
朝代：宋

瀕溪有居廛，兩岸舟競檥。
風含水氣腥，曉作漁人市。
魚羹何處無，無錢買金鯉。
任公仙臺祠堂
作者：陳鑄
朝代：宋

任公何代此昇仙，萬仞仙臺倚翠巔。
石徑層層封綠蘚，松蘿步步拂青烟。
海中島嶼分諸國，野外雲霞萃一川。
賢守乘秋縱登賞，不妨吟到夕陽天。
句
作者：陳鑄
朝代：宋

雲頭落日半規明，林際炊煙一抹橫。
京口江閣和友人韻
作者：陳鑒之
朝代：宋

良辰仍我輩，斗酒大江邊。
小閣納萬里，一帆來九天。
世塵黄鵠外，詩興白鷗前。
地勝吾衰矣，長懷李謫仙。
京口甘露寺登眺
作者：陳鑒之
朝代：宋

吹帽海風鴉背起，馮夷知我酒微醺。
樓臺氣壓金焦浪，鍾鼓聲飛淮浙雲。
戈甲虎爭餘塊石，榛蕪鼪嘯幾斜曛。
山僧不管興亡事，清坐閑披貝葉文。
再到京口
作者：陳鑒之
朝代：宋

問訊金焦亡恙否，雙鼇依舊據寒流。
塔邊浪戰嵌巖石，木末雲扶縹緲樓。
楓葉蓼花新醉雨，山容客鬢兩添秋。
海天一鏡舟如豆，忘却塵緇季子裘。
到三聖廟坐池亭久之記以四十字
作者：陳鑒之
朝代：宋

倦踏軟塵陌，琳宮取次行。
紅桃窺瀲灧，翠柳立虛明。
眼底得詩料，耳根猶市聲。
黄冠邀啜茗，猶有舊交情。
包家山和潘孔時
作者：陳鑒之
朝代：宋

危闌納納萬里天，此景不作西子妍。
荒蹊斗折喬木末，小亭棋布層崖巔。
陽侯作意娛我醉，潮頭百尺來樽前。
遊蜂低回殢花露，一鳥急去拖林烟。
年來祇可作橘隠，四人聊學商山仙。
古詩四首奉寄陳宗之兼簡敖臞翁·其一
作者：陳鑒之
朝代：宋

雌雄烏一色，烈焰玉石分。
子桑十日雨，英概君摩雲。
麈尾失羈思，襟裾蘭茝芬。
是豈如蟨驉，書圃同鋤芸。
古詩四首奉寄陳宗之兼簡敖臞翁·其三
作者：陳鑒之
朝代：宋

甘旨娛母顔，雍雍春滿室。
咿啞索梨棗，諸兒爭繞膝。
波明再茁桐，露滌清吟筆。
人生如此足，富貴刀頭蜜。
古詩四首奉寄陳宗之兼簡敖臞翁·其二
作者：陳鑒之
朝代：宋

君隠萬人海，嘯咏足勝流。
我墮寂寞濱，嵌巖一筇秋。
蟠鬰向誰吐，天圍蘆荻洲。
劈箭客帆去，何日回吾舟。
古詩四首奉寄陳宗之兼簡敖臞翁·其四
作者：陳鑒之
朝代：宋

亭亭會山閣，四面秋澄鮮。
槃礴一代英，披衣俯飛鳶。
邇來幾星聚，清樽壓雲烟。
九轉得奇訣，分惠毋獨仙。
同倪善之納凉壽芳
作者：陳鑒之
朝代：宋

沿階草軟翠流長，境靜蒲荷覺更香。
清坐小亭叢竹近，暫停團扇受風凉。
同劉叔泰放步湖邊入靈芝寺坐依光良久叔泰誦坡仙好把西湖比西子之句予因賦古風一首
作者：陳鑒之
朝代：宋

劉郎喚我出，勝處意所便。
清寒柳桃風，濃淡杉檜烟。
僧廬自生香，步繞古佛前。
依光偶不扃，坐數禽聯翩。
平林度清磬，遥隄簇歸船。
湖山露真態，鷗點溶溶天。
形容幾吟筆，剛道妝抹妍。
莫作西子看，正如姑射仙。
相知喜值予，微笑生清漣。
同潘孔時飲總宜園孔時出寶晉數帖呼道人吹簫次日有詩予用韻答之
作者：陳鑒之
朝代：宋

六橋秋新宜醉吟，舉杯共聽巖鶴音。
危亭三面立老竹，寶晉數帖清人心。
凉蟬不敢喧夕曛，洞簫聲繞山腰雲。
摇摇歸艇水紋裂，山紫天青河漢白。
想君獨立對空闊，一鷺毛寒藕花月。
和友人題唐明皇楊太真對弈圖
作者：陳鑒之
朝代：宋

風流陣退却圍棋，心醉妖妍落子遲。
還記兵行南詔否，輸贏應不到雙眉。
和守齋戶部家居書懷
作者：陳鑒之
朝代：宋

抽身龍尾外，一壑本來心。
書卷竹陰潤，筆牀花氣侵。
耿光增魏笏，雅趣寓陶琴。
隠几時搜句，忘言兀似瘖。
夏夜
作者：陳鑒之
朝代：宋

鵲影翻高樹，螢光出淺莎。
牆低天宇闊，樓小月明多。
清吹徐徐至，微雲緩緩過。
欲談無與共，默坐養天和。
守齋和張倅古巖詩予用韻賦三絕呈守齋·其一
作者：陳鑒之
朝代：宋

天然石屋兩三僧，趺坐寒雲几上生。
想見瓦鑪烟斷處，一函經對萬松清。
守齋和張倅古巖詩予用韻賦三絕呈守齋·其三
作者：陳鑒之
朝代：宋

澹泊賢侯似衲僧，功深心地棗梨生。
畫堂歌舞聊娛客，客退依然禪榻清。
守齋和張倅古巖詩予用韻賦三絕呈守齋·其二
作者：陳鑒之
朝代：宋

貳車林下喜逢僧，眼底千峰逸興生。
五馬未遊心已到，吟牋零亂岫雲清。
守齋示予遊問政山和陳廣文詩予用韻呈守齋
作者：陳鑒之
朝代：宋

小隊名山訪古歸，雪雲不解聽招麾。
瓊瑶千嶂插空闊，珠璧一詩爭崛奇。
興逸聊茲遊赤石，民安何待化潢池。
妓圍如畫心如水，鬒髮從渠映玉碑。
客新安賦喜雨歌呈守齋倪史君
作者：陳鑒之
朝代：宋

良苗正要雨肥綠，火傘張空驅日轂。
枝頭忽作少女風，轉眼排檐萬銀竹。
爲新安民殊可憐，插空亂巘無多田。
雨纔終日水半壁，方晴又望霓橫天。
是邦若要宜稼穡，好似嬰兒調乳食。
祇今田甫渴甘澍，賢侯憂民見顔色。
鼓聲坎坎神來臨，不歆牲酒歆侯心。
睡龍蘇醒聽約束，拏攫雲霧層崖陰。
澗泉將涸兮亂流，嘉穎欲槁兮光浮。
田翁戴笠兒跨牛，欣欣相對歌賢侯。
爭言一雨神所賜，非侯何以蒙神休。
天惠賢侯福吾土，長是五日一風兮十日一雨。
寄題長溪楊耻齋梅樓樓乃其先世讀書之所
作者：陳鑒之
朝代：宋

乃翁愛書書滿樓，萬軸插架堪汗牛。
乃翁愛梅梅繞樓，千年老幹如蒼虬。
梅護群書俗塵絕，書對梅梢滋味別。
有時掩卷靜倚闌，檐角一枝擎淡月。
雁行編簡相從久，筆硯收功竟無負。
兒孫登樓凜生敬，謂此梅花乃先友。
一新丹雘煥枅栱，黄卷依然對姬孔。
汲泉不是灌梅花，培養君家讀書種。
袍香青紫雲路同，盛事何翅繼乃翁。
後來應有跨竈者，百花頭上文正公。
吾知乃翁好梅意，不獨區區爲名第。
霜飈天地慘無色，誰得東皇第一義。
惟梅氣稟獨超卓，首送春風入書幄。
對之心地悟理學，此是天民尹先覺。
探梅
作者：陳鑒之
朝代：宋

驢蹇飈寒獵帽裙，吟肩山聳酒微醺。
彎彎竹逕霏霏雪，小小溪橋淡淡雲。
忽邂逅時真得侶，向空濛處細飄芬。
回天力量知誰似，笑挽春來首策勳。
春晚野步
作者：陳鑒之
朝代：宋

容易老春工，扶藜趁好風。
蛙跳蒲細細，燕沒絮濛濛。
沽酒亦可醉，有懷誰與同。
長松古須鬣，無語對繁紅。
晚凉湖邊放步
作者：陳鑒之
朝代：宋

暑氣湖山薄，晚風巾袂凉。
蟬鳴便柳蔭，鷺立領荷香。
大舸鼓聲遠，小軒茶味長。
獨遊元更好，細細踏斜陽。
晚登京口倅廳富覽二首·其一
作者：陳鑒之
朝代：宋

窮途逢偉觀，小閣江萬里。
薄暮岸幅巾，寒烟四山起。
天河注平淮，斗柄卧蘆葦。
欲返還少留，燈青客船尾。
晚登京口倅廳富覽二首·其二
作者：陳鑒之
朝代：宋

孫劉昔虎視，鐵騎如風雷。
白水列蒼嶂，今焉侑予杯。
功名詫一時，空雲暫崔嵬。
衲子真英雄，一龕老巖隈。
暮登蓬萊閣
作者：陳鑒之
朝代：宋

危欄散湮鬰，已暮亦登臨。
鼓角孤城月，山川萬古心。
鸛棲松霧重，鷗卧渚烟深。
客子終何託，婆娑且醉吟。
會稽秋日觀山
作者：陳鑒之
朝代：宋

荒塍間流水，蠹葉風颼飀。
前山與幽人，亭亭共清秋。
遠近日明晦，隠見雲去留。
木末一叟歸，犬鳴茅舍幽。
憶昔典午東，劍佩森名流。
勝地慰遠懷，茲焉久綢繆。
漁磯與樵逕，今有斯人不。
池石老苔髮，空餘螺蚌遊。
世有古今異，郢歌聊自酬。
醉眼時摩挲，此山即前修。
月下見桂花欣然會心賦二十八字
作者：陳鑒之
朝代：宋

萬卉千葩春事足，一巖桂自壯秋光。
清泠風露月侵午，天上人間相對香。
有感
作者：陳鑒之
朝代：宋

淋雨何人記子桑，朱門車馬漲塵黄。
百年友誼須英概，畫虎何妨效季良。
畢履和惠端硯余以大歙硯報之佐以一詩
作者：陳鑒之
朝代：宋

履和惠端硯，玉質馬肝色。
我有大硯卧蠶紋，元是新安龍尾石。
持以答佳貺，聊爾見此心。
極知不是雙南金，未足報君綠綺琴。
我得履和硯，清潤如履和。
天然粹德非琢磨，秋江印月平不波。
君得剛甫硯，朴鈍若剛甫。
不能輕捷隨人後，默默寒窗守愚魯。
端硯入手喜有餘，展開古帖聊學書。
大硯知君不負渠，墨池飛出北溟魚。
秋晚
作者：陳鑒之
朝代：宋

瘦盡芙蓉菊又殘，客遊懷抱更登山。
秋光老矣歸何處，只在愁人雙鬢間。
與客夜飲蠟燭有花客請賦之
作者：陳鑒之
朝代：宋

圓蒲促坐話情真，蠟炬能花似有神。
畢竟蜂鬚膏馥在，酒邊依舊十分春。
蔣實齋出示孟浩然畫像因賦二絕·其一
作者：陳鑒之
朝代：宋

吟鞭遥指鹿門歸，水色山光件件詩。
縮項鯿魚元自好，當年應悔識王維。
蔣實齋出示孟浩然畫像因賦二絕·其二
作者：陳鑒之
朝代：宋

誦詩縱不忤龍顔，榮貴無過是好官。
未必一僮隨瘦馬，千年傳作畫圖看。
西湖晚望
作者：陳鑒之
朝代：宋

過雨長堤葱翠濕，小橋人靜支筇立。
一縷竿頭顫霜鯽，風動青蒲見蓑笠。
送方粹仲適會稽
作者：陳鑒之
朝代：宋

正好鑪亭語夜分，朔風征帽浙江濆。
天低雁带參差樹，山遠舟橫黯淡雲。
龜解不妨時換酒，鯨呿元自妙爲文。
千巖萬壑心如水，二尺檠邊剩著勳。
送鄭嚴州四首·其一
作者：陳鑒之
朝代：宋

諸賢適江海，梧竹孤鳳吟。
願言正王度，祈招嗣清音。
亦爲膠西董，反慰及物心。
未可賦柏舟，天眷宗社深。
送鄭嚴州四首·其三
作者：陳鑒之
朝代：宋

嚴山少平田，嚴俗稀惰民。
書生坐黄堂，肯詫硎刃新。
定以清凈化，坐嘯物自春。
綠野人荷鋤，使君聊岸巾。
送鄭嚴州四首·其二
作者：陳鑒之
朝代：宋

父老迎使君，舟楫桐江波。
那知使君心，一片烟雨蓑。
杖藜對客星，清風雙嵯峨。
沙鷗公故人，應爲小婆娑。
送鄭嚴州四首·其四
作者：陳鑒之
朝代：宋

善端誰獨無，所化有蘭鮑。
時容拜床下，孺子似可教。
山川頓修阻，心折東去棹。
徘徊堤柳春，帆腹風欲飽。
送陳仁叔之越
作者：陳鑒之
朝代：宋

生世可無友，吾友得仁叔。
行己嚴尺度，色夷氣清穆。
蠅頭觀世態，麈尾露心曲。
大江渺愁人，風欲飽帆腹。
重陽兩日是，不共一杯菊。
吾儕跡浮萍，同是客京轂。
作討俱出此，正爾未免俗。
倘有廩可指，一笑如魯肅。
寒窗共短檠，何用戒征軸。
所以窮杜陵，恨欠突兀屋。
波寒凈沙石，露重老林木。
莫言衣带水，後會殊未卜。
越山君舊遊，我亦曾寄目。
邇來平安否，細與問修竹。
過吳江
作者：陳鑒之
朝代：宋

垂虹四年別，淼淼來夢境。
今晨整芒屨，柳風吹鬢影。
春光徹重淵，蛟困綠波靜。
遠帆有無處，小立爲徐領。
浩歌翁自得，白髮亂垂頸。
一室世誰如，三萬六千頃。
平生卜鄰意，此際味差永。
翁肯平分歟，吾其辦漁艇。
遣興
作者：陳鑒之
朝代：宋

踏遍苕溪石，梅花又滿林。
山川春入望，宇宙月知心。
一紀別鄉井，八年無雁音。
危巢老松頂，日暮有歸禽。
陪守齋至玉湖書院作
作者：陳鑒之
朝代：宋

天垂大溪碧，近樹齊遠山。
水氣涵野色，縹緲亭數間。
維昔文節公，孤標凜群姦。
飄然兩屐齒，雲巖遍躋攀。
此地足佳致，差不遠市闤。
壽峰顧而喜，築屋娛親顔。
吳興富臺榭，往往携歌鬟。
公獨抱書來，小舟破潺湲。
花澹水紋麗，鳥啼人意閑。
讀易發妙藴，不惟評馬班。
著述五百卷，星芒照人寰。
天街幾綉鞍，蹀躞趨豹關。
河來砥柱立，一老菰蒲灣。
守齋領客遊，秋風韻枯菅。
我誦壁間文，徙倚蘚石斑。
德人不可見，月白漁舟還。
題問政山
作者：陳鑒之
朝代：宋

馮軾邦君侈畫熊，却來問政翠崖翁。
祇應兄念玄真子，不是堂無齊蓋公。
千載棣華垂盛事，兩叢慈竹亦清風。
跨鸞時過宣平老，明月簫聲在半空。
題嚴子陵釣臺
作者：陳鑒之
朝代：宋

渭濱一叟髮垂素，西伯與之無雅故。
幡然爲捨釣魚竿，八極風雲生指顧。
先生少與文叔遊，眼看日角興炎劉。
胡爲掉頭不肯住，垂綸依舊披羊裘。
周文虛己師賢哲，光武規模欠宏闊。
三公清坐臺閣尊，先生回首桐江月。
桐江月色無古今，白波蒼嶂幽人心。
題村學圖
作者：陳鑒之
朝代：宋

田父龍鍾雪色髯，送兒來學尚腰鎌。
先生莫厭村醪薄，醴酒雖醲有楚鉗。
題鄭承事所作蕙蘭三首·其一
作者：陳鑒之
朝代：宋

蘭如君子蕙如士，此評吾得之涪翁。
有餘不足姑勿論，畢竟清幽氣類同。
題鄭承事所作蕙蘭三首·其三
作者：陳鑒之
朝代：宋

鄭君欲與蘭寫真，心神暗與蘭俱春。
詩家三昧正如此，境融意會今何人。
題鄭承事所作蕙蘭三首·其二
作者：陳鑒之
朝代：宋

托迹不辭巖谷深，異於蕭艾亦何心。
清風披拂自多事，斜日淡雲香滿林。
題陳景說詩稿後·其一
作者：陳鑒之
朝代：宋

今人宗晚唐，琢句亦清好。
碧海掣長鯨，君慕杜陵老。
題陳景說詩稿後·其三
作者：陳鑒之
朝代：宋

倚馬揮萬言，跨馿哦一字。
遲速不須論，紉雲看奇思。
題陳景說詩稿後·其二
作者：陳鑒之
朝代：宋

月明孤嶼雲，一鶴唳清夜。
和之以君詩，竹牖寒燈下。
別葉子
作者：陳長方
朝代：宋

歸袂飄飄舉，春風催去船。
又爲旬日別，已覺寸心懸。
詩社須摩詰，兄家念惠連。
千金輕一諾，季布豈空傳。
去冬因元鎮有見懷詩草草用韻錄上併謝妙藥名墨之惠
作者：陳長方
朝代：宋

南來仙驥一回翔，古墨丹砂併送將。
從此微軀常得健，學君揮翰詎能忘。
霜寒碧澗行蹤少，月落青林去夢長。
相見只愁俱白髮，敢辭不飲負清觴。
古劍行
作者：陳長方
朝代：宋

不辨干將與莫耶，仗之使我心無邪。
光芒紫氣射牛斗，知音今不乏張華。
百鍊精剛歐冶手，一仗尚能清九有。
有時陰靄天地昏，匣中飛電金蛇走。
切玉如泥未足珍，終當化去烏足神。
願與朱雲斬邪佞，豈甘埋沒延平津。
莫道承平便無用，長使姦雄毛骨竦。
上决浮雲日月明，疾視羞爲一夫勇。
和葉季質以唐律兩篇見屬
作者：陳長方
朝代：宋

風流王右轄，蕭散鄭丹邱。
此事今難再，如公可並遊。
千篇詩價重，十日酒船浮。
聖主方東幸，山中莫滯留。
問學有感
作者：陳長方
朝代：宋

閒花亂蕊競紅青，誰信風光不繫停。
問此果能知逝者，便須觸處盡相應。
孔明
作者：陳長方
朝代：宋

阿衡專美有商初，誰氏彷彿前規橅。
漢末諸君憤城狐，外召紹卓爲韓盧。
毒流三輔被京都，鈇鑕至乃誅無鬚。
紛紜少定淚塢誅，諸君自名穀與孤。
海內各各援鼓桴，才如粟毛爭馳驅。
孔明高卧南陽廬，視之過前初若無。
三顧幡然去枌榆，實類有莘彼丈夫。
玄德沒地存孤雛，昏暗僅比曹丕奴。
扶之立國西南區，君臣內外靡咨吁。
茲事可直桐宮居，孔明乃古阿衡徒。
何人欲並齊夷吾，是將魚目方璠璵。
九原可作誰歸與，嗚呼斯人真起予。
寄胡仲連三丈
作者：陳長方
朝代：宋

吳中耆舊固無多，底事年來病作魔。
無妄那知能召疾，蹈仁誰謂反傷和。
阻操几杖候安否，宜遣音書問若何。
不藥行將致康復，銅人公可手摩挲。
寄黄端冕時從張丞相幕中
作者：陳長方
朝代：宋

三年不相面，思君夕十起。
君趨大江東，此情隨逝水。
仲尼方過宋，亦主司城子。
欲行平生言，詎知不由此。
男兒一語契，發軔見千里。
崎嶇馬迹間，輸誠勞舌齒。
浩歌歸去來，長劍無須倚。
山簡習池
作者：陳長方
朝代：宋

夷甫清言百不知，山公日醉習家池。
晉朝將相元如此，石勒劉淵自奮飛。
張子房
作者：陳長方
朝代：宋

子房非漢臣，憫世爲一起。
借力用沛公，東西唯所指。
注措豈因黄石書，出處非由赤松子。
博浪沙中擊祖龍，欲報君仇遑恤己。
張橫渠贊
作者：陳長方
朝代：宋

祖龍吐毒，烈火四焚。
先王載籍，畢罹其屯。
劉漢崛興，訪索丘墳。
羣儒掇拾，百不一存。
綿蕝之野，陋兮叔孫。
胸謀腹斷，己學自尊。
致彼古禮，寥落無聞。
勇哉先生，絕類離倫。
追千歲上，以禮立身。
隠居關右，化行于民。
賓嘉喪祭，唯古之循。
坐令鄒魯，復見咸秦。
巖巖泰山，烈烈秋暾。
先生謹嚴，比德實均。
嗟世習非，誠難具論。
棄禮自快，紛其如雲。
感今陳古，歌以斯文。
庶由高躅，起我後昆。
張釋之諫文帝
作者：陳長方
朝代：宋

樂極生悲倚瑟歌，一言悟主亦何多。
晏嬰往日規齊景，廷尉風流更不磨。
懷少明·其一
作者：陳長方
朝代：宋

故人漂泊客江鄉，夜雨相思夜更長。
經歲不來來又去，端如鴻燕遞相望。
懷少明·其二
作者：陳長方
朝代：宋

江蘆葉葉生秋思，相對閑窗伴晚風。
想得塗菘胡伯武，此時情味與誰同。
文儒見和四詩欽歎高妙謹用韻爲答卒章問訊汝霖幸呈似也·其一
作者：陳長方
朝代：宋

我貧如曲逆，甕牖門垂席。
莽蒼且三餐，鵬鷃俱自適。
功業薰天地，等是一戲劇。
高堂親鵠髮，甘脆尚謀食。
空餘聖門事，黽勉愧强力。
前修皎日星，一一是標的。
未敢如求賜，自畫兼願息。
文儒見和四詩欽歎高妙謹用韻爲答卒章問訊汝霖幸呈似也·其三
作者：陳長方
朝代：宋

記公當日事，天上冠羣英。
偕計旅庭實，稚齒先飛聲。
胸中五色絹，補衮澤斯民。
云胡卷而歸，不效岐山鳴。
翛然脫外累，志尚惟清寧。
坐使嘉穀富，無復生蝗螟。
因公古人風，併得千載情。
文儒見和四詩欽歎高妙謹用韻爲答卒章問訊汝霖幸呈似也·其二
作者：陳長方
朝代：宋

公居吳淞濱，聲名到童兒。
弓旌羔雁招，尚落滄海遺。
淡然如秋容，杳渺無津涯。
扁舟載西子，獨此見子皮。
兼收及我輩，一視白與緇。
他年高士傳，讀者當見思。
不但首陽士，廉稱百世師。
文儒見和四詩欽歎高妙謹用韻爲答卒章問訊汝霖幸呈似也·其四
作者：陳長方
朝代：宋

好在蘇夫子，琴書安穩不。
尺書寄雙鯉，一一無沉浮。
不見才幾日，沃若桑已稠。
應與曜菴人，靜話同茶甌。
目送歸飛鴻，縹渺天南頭。
趣合略畦畛，道同當共謀。
何時暫來旋，促駕毋停輈。
明皇覽鑑妃子剪髮圖
作者：陳長方
朝代：宋

引鑑能知天下肥，此時未納壽王妃。
龍眠解向丹青裏，寫出開元治亂機。
書中庸示邊周翰
作者：陳長方
朝代：宋

紙上遺書字宛然，千年微意有誰傳。
曾將靈鑰開關鈕，珍重成周二老賢。
書楊舜韶詩後
作者：陳長方
朝代：宋

吳城磊落見長身，屈指文章第幾人。
歲月消磨百年後，音容間絕九泉新。
慚無健筆作佳傳，空對遺編獨慘神。
符也克家端的否，會須收拾寄蒼珉。
李衛公贊
作者：陳長方
朝代：宋

虬鬚天人世不有，兩河股裂羣兇手。
健兒誰復知大家，養子朝朝飲牛酒。
廟堂坐論贊皇公，三鎮便同牛馬走。
濯手爲雨噫爲風，斡旋六合臂運肘。
奇章器僅等罍樽，公人中龍彼犬豚。
數百年來號牛李，氣塞不堪今重論。
感時念古寸心切，更覺會昌勳業尊。
未應精爽焄蒿盡，試哦楚些招斷魂。
李西平畫像贊
作者：陳長方
朝代：宋

德宗貪功失君德，四海力欲干戈平。
但喜馬公窘田悅，滔俊角出飛秋鷹。
綿綿延延到希烈，乘間索賦無時停。
涇師門外一朝起，舟中敵國又朱泚。
倉忙出走幸奉天，大器傾移飜手爾。
西平忠武根于天，奮身一旅當無前。
東猘西虺致首尾，屹立左右相周旋。
馬鳴蕭蕭嚮都鄙，師行引繩士如水。
傳呼齊道相公來，談笑王城藏袖裏。
包戈卧鼓含元廷，青天洗出妖祲清。
遠坊窮巷鷄與犬，寂寂不驚刁斗聲。
德宗胸中暗如墨，懷光效忠終反側。
海內洶湧等沸羹，不有西平那復國。
嗟乎西平誠功高，景鐘太常書勳勞。
爲臣爾爾乃其職，慎勿滿假矜賢豪。
李鄴侯贊
作者：陳長方
朝代：宋

四海九州，如一戯具。
運之失機，人與俱仆。
嗟世小兒，坐旁窺觀。
擬指其手，目動心寒。
偉茲鄴侯，把握是器。
南西北東，唯所欲置。
先擣范陽，困賊兩河。
遠猷不施，遺孽遂多。
藉其餘智，指令李郭。
尚洗甲兵，二都清廓。
再造有唐，如漢子房。
留封亦謝，高卧嵩陽。
老居上宰，前星嵲屼。
誠動昏庸，陰銷篡奪。
寒暑迭運，今三百年。
巖巖英風，儼若在前。
我思古人，心焉密勿。
偉茲鄴侯，才不世出。
楊漢公挽詞二首·其一
作者：陳長方
朝代：宋

今世稱能吏，如君第幾人。
銅章恩屢易，象板命惟新。
華表歸無日，泉臺冷不春。
承家在諸子，勉力紹前塵。
楊漢公挽詞二首·其二
作者：陳長方
朝代：宋

一日官聯舊，千秋事契存。
窆棺蕭寺側，築屋白雲根。
綿力慚無助，丹心徒重論。
凄凉楚些韻，誰解與招魂。
歌贈葉季質
作者：陳長方
朝代：宋

葉子哦詩風雨寒，時時和墨摇筆端。
江山萬里入寸紙，杳靄孤鴻殘照閒。
滄洲散髮徑欲往，已覺置我江之干。
一身幺麽僅如許，胸次奈君湖海寬。
酒狂稍稍芒角露，掃出怪石蒼松盤。
他人崎嶇作能事，君獨笑談聊一戲。
青鞋布襪自尋山，四十無家疑度世。
莫歌長鋏歸來乎，不須苦吟頻撚鬚。
但將美酒澆磈磊，里社年豐皆可酤。
醉來橫眠醒讀書，長康非癡君豈愚。
身閒無事肯過我，更作天姥當庭除。
牧羊圖
作者：陳長方
朝代：宋

畫史含毫欲下時，筆端新意有誰知。
滿山羖䍽燕然北，快取奇功慎莫遲。
王昭君
作者：陳長方
朝代：宋

巫峽江邊歲屢更，漢宮日月亦崢嶸。
此身端可清邊患，誰惜龍沙以北行。
王正自挽詩·其一
作者：陳長方
朝代：宋

道史詞華麗，蘭臺地望高。
鴛行方接翼，牛刃極吹毛。
豈料飛梭語，長令空谷逃。
棲遲俄委化，驚惋首重搔。
王正自挽詩·其二
作者：陳長方
朝代：宋

登門纔幾日，祖奠亦歔欷。
毀譽付公是，游談空昨非。
厲階由怨府，意廣數危機。
世味元如許，休嗟志願違。
真武贊
作者：陳長方
朝代：宋

北方之神非此形，世俗强爲圖其真。
天一生水罔與冥，草玄揚雲知彼情。
示弟
作者：陳長方
朝代：宋

欲知天理即私心，切莫將來兩處尋。
翻手爲雲覆手雨，只今猶昔昔猶今。
程伊川贊
作者：陳長方
朝代：宋

道如皎日，絲毫不隔。
人自迷之，轉南爲北。
寥寥千載，𧥄𧥄百家。
精罷力憊，言多道遐。
惟吾夫子，神交累聖。
一念全德，千差盡正。
發古關鍵，推與人同。
學焉得此，作聖之功。
浩乎無倪，體之甚邇。
力扶斯文，仆而復起。
我瞻遺像，非沒非存。
傳之後裔，愈久彌尊。
有功生民，不下神禹。
非知道者，將誰告語。
答虞明中
作者：陳長方
朝代：宋

若道平生未始離，誰知此語已成非。
饒君向此知端的，未免猶成我與伊。
聞思大士入定相善財童子致恭揭諦神後衛因爲之贊
作者：陳長方
朝代：宋

幪頭疊足，歛目而禪。
聞思盡處，當念超然。
不起於座，遍羣生前。
如行空月，影落百川。
提孩念道，訪求知識。
海山絕處，慈容忽覿。
一俛仰間，今吾非昔。
回首百城，山川歷歷。
大士儼若，非空非有。
毀讚莫及，孰衛孰守。
唯此力人，雄風赳赳。
是亦孔門，禦侮之友。
胡少明兩書索二程先生畫像寄小詩二首·其一
作者：陳長方
朝代：宋

微言固已成糟粕，紙上形容轉更踈。
要識平生真面目，百無所似若爲書。
胡少明兩書索二程先生畫像寄小詩二首·其二
作者：陳長方
朝代：宋

牛首蒙倛兩誤傳，與人同處最難言。
孟軻出語不驚坐，熟復方能知委源。
觀亡弟同之書札感懷
作者：陳長方
朝代：宋

處處君書畫，難堪淚雨沱。
如何遵養力，不似世緣多。
觀雲
作者：陳長方
朝代：宋

浮雲聚散復西東，此處容君一線通。
全體露時如不領，問君何日解相逢。
讀張文潜黄魯直中興頌有作
作者：陳長方
朝代：宋

文皇光明大式圍，招來羣策常低眉。
恩流動植到肌骨，民心與作邦家基。
歲月日逝閲天寶，樁撞家居恣纖兒。
婦后一日投三子，內間更納壽王妃。
三綱俱紊今若此，漁陽叛將來猶遲。
騎騾入蜀事慘惻，靈武即位尤堪悲。
五郎父子較名義，直與安史分毫釐。
若非貞觀基局牢，分披已作周東西。
臨淮電擊亦漫爾，汾陽韜畧將何爲。
後來更出顔元輩，深詞大刻中興碑。
艱難不少念厥祖，坐蒙前福仍夸毗。
鑑觀陳迹動歎息，願上文王聖德詩。
讀蕭相國傳嘉召平出處之合義作召平詩
作者：陳長方
朝代：宋

秦刑次骨政如虎，六合瓦分訪前主。
龍蛇五年垓下定，尺地寸天皆漢土。
青門抱甕等齊民，齎志肯教重屈身。
採薇昔日首陽下，豈謂周武慙商辛。
爲臣委質貳乃辟，况我陪封存故國。
不知荒虐但知君，可卷隨人心匪席。
每開汗簡爲潸然，出處真成不愧天。
袖手叵堪餘伎癢，往弔酇侯消未然。
高皇漫道羣雄祖，何似蕭王更英武。
一相不能推赤心，終至遭君玩掌股。
君不見臧文仲，厚祿知賢不能共。
千古難辭竊位譏，我爲酇侯還忸怩。
贈畫者徐琛
作者：陳長方
朝代：宋

我行江南江北山，真賞會心那可數。
獨愛黄陵古廟前，四水粘天迷浦溆。
胸中歷歷着山川，有句如枝不容吐。
欲將寫作無聲詩，筆底愧非韋與許。
今年南走到閩越，歸踏雪峯由後路。
蛇行山腹動十里，屏列奇峯疑八柱。
連雲直擬穿天心，飛瀑橫看如急雨。
盤渦雷吼又奔注，小立只憂蛟鰐怒。
何異周南太史家，西上九疑東訪禹。
君能點染出江山，造物鑪錘困掀侮。
李成不作郭熙死，誰謂今人不如古。
五日一水十日石，得意無煩用心苦。
君觀宋迪傳深趣，元在頹牆破環堵。
正如草聖得神逸，擔夫爭道公孫舞。
吾言有味君細聽，領畧當同少林祖。
送李尹叔解印
作者：陳長方
朝代：宋

數年美政在棠陰，考績如公合賜金。
莫問逢迎妨俗眼，但知惠愛盡吾心。
攀車共願輪生角，追路端如鹿走林。
我亦一廛清霅尾，慚無妙筆寫徽音。
邊公明盡屏葷茹因成古風約叔度良佐周翰同賦公明學佛而不專意性理故及之
作者：陳長方
朝代：宋

君不見何曾萬錢不下筯，一食淋漓汙刀俎。
又不見王濟春醪人抱甕，盈缶蒸豚漬人乳。
百年光景電畫水，口腹何須事如許。
夫君景德公侯家，鳴鐘列鼎相矜誇。
奈何烏帽嵌岩底，栽松藝菊餐烟霞。
年來刪薙到口腹，不待聞韶便忘肉。
前身知是永禪師，想似當年房相國。
庖厨漸遠世緣輕，定水泓澄久更明。
蒲團好究風幡句，率陀未是公歸處。
一日還家不移步，方信今吾了非故。
作詩相賀雜苦語，愛人以德吾非據。
酈生長揖
作者：陳長方
朝代：宋

輟洗高陽一酒徒，沛公雅意在雄圖。
終煩前箸還銷印，王表知君淺丈夫。
金日磾見馬
作者：陳長方
朝代：宋

黼座天臨粉黛中，苑前過馬貌惟恭。
那知漠北休屠子，前古由余可比蹤。
陸宣公
作者：陳長方
朝代：宋

赤符兆此水，黄圖蒙楚氛。
上天眷李氏，未許鯨鯢吞。
胚胎出仁人，來佐文皇孫。
如鳳不鷙搏，坐使衆鳥君。
奉天累卵危，柱石繄公存。
奈何兒曹癡，但侈李渾勳。
或云詔令下，雪泣山南軍。
瑣瑣計功閥，淺識難與論。
君看商辛罪，詎可臣周文。
朝有一微子，國勢南山尊。
道大與時背，晚棄天之垠。
溟渤泄毫芒，世已高清芬。
窮通一吷耳，止止毋重云。
霍光賞符璽郎
作者：陳長方
朝代：宋

黄四娘家花滿蹊，姓名因寄杜陵詩。
孟堅父子編摩久，符璽中郎竟爲誰。
題定武本蘭亭·其一
作者：陳長方
朝代：宋

昭陵一入見無從，鎸石猶將贋本供。
八法典刑今在此，華山天外立三峯。
題定武本蘭亭·其三
作者：陳長方
朝代：宋

此甥此舅兩風流，翰墨相傳不誤投。
大似曹溪付衣鉢，臨池他日看銀鉤。
題定武本蘭亭·其二
作者：陳長方
朝代：宋

不須苦恨厭家雞，自是鹽車後月題。
弄筆數行書紙背，莫教人喚庾安西。
題牛圖
作者：陳長方
朝代：宋

卧嚙枯萁對晚風，微勞畎畝未須雄。
吾君痛迫劉文叔，好試當年新野功。
題趙坦之唐人所畫二馬
作者：陳長方
朝代：宋

前身道林後曹覇，筆下馬生非可畫。
心賞神駿今繪神，戲弄丹青疑造化。
風鬃霧鬣何足云，電行山立更逼真。
脫遺皮毛見驥德，妙處了非由寫形。
兔園喜事佳公子，王濟風流略相似。
畫中一見猶好之，不但千金致燕市。
明窗展拭須韻語，杜陵無人欲誰付。
鄧公驄馬二三羣，夢想風標覬神遇。
此詩此畫今不逢，見畫與詩元自同。
誰知一洗凡馬句，今在生綃半幅中。
馮倢伃
作者：陳長方
朝代：宋

倉惶環柱祖龍子，失筯驚雷劉使君。
肯信綠眉蟬鬢客，當熊意氣壓三軍。
題梅仙山
作者：陳闡
朝代：宋

先生吏隱寄南昌，千里來尋物外鄉。
汲水尚憐春井渫，藏丹猶發夜壇光。
鶴歸華表人何在，犬吠雲深日自長。
我擬重來訪遺迹，手搘笻杖少徜徉。
紫陽觀和家兄作
作者：陳阜
朝代：宋

相將到靈觀，正值雨初晴。
花近香逾妙，峰遥色更清。
鶴盤雲外影，磬和澗中聲。
再拜真人像，還丹願指明。
咏麻姑山
作者：陳陀
朝代：宋

曉入麻姑瑞氣浮，羽人重喜故人游。
鶴從仙仗歸丹穴，藥種靈苗滿舊洲。
喬木老含春色澹，夜溪寒带月光流。
登臨已覺凡塵少，何必區區慕虎邱。
湘陰
作者：陳隆之
朝代：宋

瀟湘天下景，絕勝是湖山。
水國三千界，烟光十二鬟。
乾坤水鑑裏，樓閣畫屏間。
有路憑風馭，心隨倦鳥還。
句
作者：陳雄飛
朝代：宋

處順心恒逸，無求道乃高。
玉樓春
作者：陳雲
朝代：宋

瓊奴家與章臺並。路遠可憐歸夢近。波頭浪語臉紅潮，鏡面頻思眉翠暈。年年花月年年病。花月無情人有恨。欲將此恨寄湘流，又恐湘流流不盡。
偶成
作者：陳雲龍
朝代：宋

野趣成閒散，青山即故知。
竹生踰砌笋，花引隔牆枝。
舞蝶翻風亂，閒雲出塢遲。
倚欄無一事，俄有客傳詩。
句·其一
作者：陳靖
朝代：宋

玉堂視草思嚴助，鈴閣談經滯馬融。
句·其二
作者：陳靖
朝代：宋

分符出牧同吾祖，衣錦還鄉自我射。
詠華林書院
作者：陳靖
朝代：宋

卓爾西山百里强，累年家有桂枝香。
萬株松竹封三徑，數世兒孫食一堂。
客舍遠連虛席密，縣衙斜引闕門長。
就中好是華林墅，別種梧桐養鳳凰。
題燕
作者：陳靖
朝代：宋

秋去春來不倦遥，流鶑相伴語交交。
兒孫各自飛鳴去，猶揀新泥補舊巢。
初夏郊行
作者：陳韡
朝代：宋

羽檄暫稀槐晝永，出郊遠眺得神清。
田間野水縱橫注，林外嬌鶑自在鳴。
爲羨僧閑逢寺飲，要知民樂遶村行。
逢迎尚有山花在，見識聞香不識名。
句
作者：陳韡
朝代：宋

寄語園丁勤剗草，有時病叟出看花。
武夷築精舍
作者：陳韡
朝代：宋

浮世何嘗有定居，愜情便可著茅廬。
久知名利爲韁鎖，愛此溪山似畫圖。
種菊疎籬慕陶令，栽梅淺水學林逋。
只須此地延風月，休問君王乞鑑湖。
遊武夷作·其一
作者：陳韡
朝代：宋

閬風元不隔扃扉，桑柘松筠匼匝圍。
溪貫一原藏曲折，山羅萬象欲騰飛。
仙壇起霧成丹竈，玉女披霞作綵衣。
寂寂幔亭天籟息，笙簫疑向夜深歸。
遊武夷作·其二
作者：陳韡
朝代：宋

來爲羣元扣右扉，香生瓊宇碧油圍。
前騶所過風俱靜，幽鳥不驚雲與飛。
清嘯一山旋暮角，和蒸九曲未秋衣。
勝遊英槩真奇遇，卷入豪端放棹歸。
九日送人
作者：陳顔
朝代：宋

今夕遂獨坐，今晨已別離。
同此良宵中，秋意各自知。
灧灧潮與汐，來往亦何爲。
嗟爾扁舟子，何時老藩籬。
散懷
作者：陳顔
朝代：宋

世亂無爾我，安心伏草茅。
從今離蠆尾，向晚轉花稍。
筆墨徜徉事，溪山淡泊肴。
祇留蘭與菊，傍我作知交。
輓友
作者：陳顔
朝代：宋

去與來相引，修隨短共旋。
只爭生有骨，方信死無權。
老友身前法，文章覺後圓。
知君能悟此，哭唁一徒然。
斗起亭
作者：陳願
朝代：宋

乞得雨初霽，登臨一解顔。
自携斑竹枝，來對白雲山。
月色朦朧裏，溪聲遠近間。
相留且盤礴，莫惜夜深還。
句
作者：陳顯伯
朝代：宋

分明貯秋汀一角。
贄鄉先生吳邦範
作者：陳顯良
朝代：宋

蓬萊有喬松，特立風雨外。
元氣毓靈柯，甘露日滋溉。
昭映暘谷霞，文章成五采。
矯矯梁棟資，明堂不久待。
遠隔東瀛波，求之不可邁。
清飈六合生，貞操千年在。
終當巢鸞鳳，出與聖時會。
臨川橋歌
作者：陳騤
朝代：宋

壯兮滄溟跨蛟龍，麗兮霄漢垂螮蝀。
疑若有神施磨礲，鞏然不動如華崧。
環瞻山幄凝翠空，俯睨谿紋織微風。
夜半橫浮沆瀣中，朝來掩映扶桑紅。
車馬颯沓西復東，宏規碩利繄誰功。
競將大年壽我公，願與此橋俱無窮。
寶鼎現
作者：陳鬱
朝代：宋

虞弦清暑，佳氣蔥鬱，非煙非霧。人正在、東闈堂上，分瑞祥輝騰翠渚。奉玉斝，總歡呼稱頌，爭羨神光葆聚。慶誕節、彌生二佛，接踵瑤池仙母。最好英慧由天賦。有仁慈寬厚襟宇。每留念、修身忱意，博問謙勤親保傅。染寶翰、鎮規隨宸畫，心授家傳有素。更吟詠、形容雅頌，隱隱賡歌風度。恩重漢殿傳觴，宣付祝、恭承天語。對南薰初試，宮院笙簫競舉。但長願，際昇平世，萬載皇基因睹。問寢日，俟雞鳴舞拜，龍樓深處。
寄友
作者：陳鱗
朝代：宋

雙魚書不至，江上又空還。
芳草去時路，暮雲何處山。
吟牀花片積，釣石蘚痕斑。
惟有思君夢，迢迢夜度關。
一絡索·一落縈
作者：陳鳳儀
朝代：宋

蜀江春色濃如霧。擁雙旌歸去。海棠也似別君難，一點點、啼紅雨。此去馬蹄何處。沙堤新路。禁林賜宴賞花時，還憶著、西樓否。
失調名
作者：陳鵠
朝代：宋

莫待柳吹綿。吹綿時杜鵑。
句
作者：陳鵬
朝代：宋

桔柏江聲猶在耳，木瓜園路已侵山。
隆慶
作者：陳鵬
朝代：宋

五丁盡力路通泉，百貨東來蜀道貧。
不以糞牛欺遠俗，安知指虎有強臣。
卓錫泉
作者：陳鵬飛
朝代：宋

披沙覓山泉，不知泉在師錫端。
借師錫端卓白石，不見師泉見山錫。
須彌芥子本無別，離一離二別胡越。
我師胡越俱一家，一念遍滿恒河沙。
沙河現作天人相，一杯普供人天餉。
惠州作
作者：陳鵬飛
朝代：宋

手擷春畦爪甲香，黄荑紫筍快先嘗。
我今駢邑無三百，只有園蔬一味長。
贈邕管察推陳仲輔·其一
作者：陳鵬飛
朝代：宋

闌干一幅鵝溪絹，中有五箴排小篆。
古字今文認未了，火劑針鋩俱瞑眩。
平生卷軸有膏肓，首尾年來逾錯亂。
剩儲藥物走醫門，掉頭嘔冷不下咽。
一落泥頭千丈强，謝君欲拯非手援。
銀鈎小變科斗文，挂我牀頭星斗爛。
退之處士陽冰手，驅逐習氣車輪轉。
光芒照耀肝膽醒，兩眼頻看淚如霰。
門前惡草鋤又生，我病七年行復玩。
會須著意課兒童，日日牀頭誦千遍。
贈邕管察推陳仲輔·其二
作者：陳鵬飛
朝代：宋

幕下誰人識杲之，微聞贊畫向蓮池。
登樓不恨鄉關遠，拄笏只言山色奇。
直道自能消鬼魅，高人何處不軒羲。
它年坐上話銅狄，可是蓬萊清淺時。
題釋英白雲集
作者：陳麟
朝代：宋

樹立烟行句，工夫百鍊成。
年方登弱冠，詩已有高名。
湖上看山色，松邊聽瀑聲。
無心趨利祿，誰識白雲情。
遊浄社寺
作者：陳龜年
朝代：宋

古寺何年斲，山空一片雲。
喬松含晚翠，修竹洒清陰。
老衲朝陽綴，雎鳩带雨吟。
俗緣何日了，借榻浄塵心。
龜山
作者：陳龜年
朝代：宋

山是東南第一峰，長淮古汴渺連空。
登臨不是觀泉石，心折神皋指顧中。
金缕曲
作者：陶上舍
朝代：宋

梦觉黄粱熟。怪人间、曲吹别调，棋翻新局。一片残山并剩水，几度英雄争鹿。算到了、谁荣谁辱。白发书生差耐久，向林间、啸傲山间宿。耕绿野、饭黄犊。市朝迁变成陵谷。问东风、旧家燕子，飞归谁屋。前度刘郎今尚在，不带看花之福。但燕麦兔葵盈目。羊胛光阴容易过，叹浮生、待足何时足。樽有酒，且相属。
如归亭
作者：陶伯宗
朝代：宋
体裁：七言绝句

吾家本住洞庭西，烟雨生涯接钓矶。今日吴江亭上望，水光山色却如归。
如歸亭
作者：陶伯宗
朝代：宋

吾家本住洞庭西，煙雨生涯接釣磯。
今日吳江亭上望，水光山色卻如歸。
句
作者：陶去泰
朝代：宋

富川置治湖山中，胜气环聚称清雄。富川郡治居高闲，万顷平湖几案间。
句·其一
作者：陶去泰
朝代：宋

富川置治湖山中，勝氣環聚稱清雄。
句·其一
作者：陶去泰
朝代：宋

富川置治湖山中，胜气环聚称清雄。
句·其二
作者：陶去泰
朝代：宋

富川郡治居高閑，萬頃平湖几案間。
句·其二
作者：陶去泰
朝代：宋

富川郡治居高闲，万顷平湖几案间。
九日登江湖偉觀矩堂董先生時帥九江慰勞甚至
作者：陶夢桂
朝代：宋

琵琶亭下北風狂，浩蕩江天接大荒。
亟舍扁舟登偉觀，旋呼官酒作重陽。
故人一見驚頭白，寒菊新開滿眼黄。
底用四絃如裂帛，異鄉遊覽自悲傷。
余試吏初期六十止今遂初願喜而賦之
作者：陶夢桂
朝代：宋

小兒無力報明時，六十休官早自期。
今歲纔週花甲子，此身已在菊東籬。
行年如許化未化，天命而今知不知。
休問聖賢千古事，從今詩酒是吾師。
先塋之左得生壙喜而示兒
作者：陶夢桂
朝代：宋

鼓樓岡上舊墳頭，又有山靈獻寢邱。
萬里歸來生處樂，一心甘向死前休。
盡捐世事兼家事，但把嬉遊當宦遊。
糲飯藜羹而辦得，吾衰此外更何求。
八月十三夜月
作者：陶夢桂
朝代：宋

人情何待十分圓，滿目金波已浩然。
明到杜陵頭上髮，寒侵鄭老客中氈。
中秋未必似今夕，好景其如又隔年。
多謝望舒知此意，冰輪緩碾不加鞭。
即事
作者：陶夢桂
朝代：宋

桂花香處麝臍破，楓葉丹時錦帳開。
天遣年華隨水去，山將野色入簾來。
鑷殘白髮愁無迹，割盡黄雲酒有材。
不負小園佳景致，乘閑與客共徘徊。
古樟
作者：陶夢桂
朝代：宋

抱合材堪任棟梁，斧斤相引到明堂。
何如生近幽人屋，歲晚相看各老蒼。
同子興賦雪中折带冰梅
作者：陶夢桂
朝代：宋

雪裏攀梅冷不勝，歸來分插幾空瓶。
花間亂綴未凋玉，窗下細看元是冰。
旋覺暖回還易散，只愁凍損獨先零。
詩翁貪看橫斜影，未暝呼童急上燈。
同子輝月下觀梅二首·其一
作者：陶夢桂
朝代：宋

風聲不作寒無力，雲翳纔收月有華。
清興牽人眠不得，開門共看古梅花。
同子輝月下觀梅二首·其二
作者：陶夢桂
朝代：宋

白髮從來羞月色，弊衣那更带霜華。
三生結習依然在，貪看寒梅幾樹花。
大兒時中堂成德脩弟喜而賦之因次元韻
作者：陶夢桂
朝代：宋

有譚名利者，耳若了不聞。
心乎平似水，身也懶於雲。
眇眇居人世，駸駸過隙曛。
田園趣歸去，風月謾平分。
有子萬事足，一堂何足論。
還欣身有托，或謂壽無根。
靜處安吾分，超然忘世紛。
爐薰祝萬壽，持用答吾君。
孤松
作者：陶夢桂
朝代：宋

傲睨風霜老更臞，旁邊著我未爲孤。
向來元亮盤桓後，試問曾逢我輩無。
寄椿上人
作者：陶夢桂
朝代：宋

顔童齒豁老書生，習氣消除道氣增。
自止酒來疎酒伴，閑吟詩去寄詩僧。
不才臃腫莊周木，無盡光明摩詰燈。
解道本來無一物，未容盡遜嶺南能。
寄王良佐
作者：陶夢桂
朝代：宋

高高林木带烟霞，短短茅簷寄水涯。
儘有清風疎種竹，苦無空地密栽花。
雲停栗里淵明屋，月滿剡溪安道家。
會待子猷清興發，扁舟一葉著平沙。
小桃源
作者：陶夢桂
朝代：宋

乾坤無處著臞仙，乞與桃源小洞天。
不用窮源防失路，桃花盡處便回船。
山礬
作者：陶夢桂
朝代：宋

香遠花繁葉耐冬，人人道與木犀同。
一般賽得木犀過，能爲人間報歲豐。
岳陽樓
作者：陶夢桂
朝代：宋

朱欄獨倚晚天晴，喚起江湖萬里情。
風撼君山波浩蕩，雲歸衡嶽月分明。
飄飄杜老乘槎興，杳杳軒皇奏樂聲。
好把天瓢盛此水，滌除旱魃作秋成。
平塘三首次子輝韻·其一
作者：陶夢桂
朝代：宋

歸來荒却舊田園，手自誅鋤又一番。
江上清風終耐久，依然和月到柴門。
平塘三首次子輝韻·其三
作者：陶夢桂
朝代：宋

平築三塘共一園，箇中宜著老癯仙。
隨緣妝點非難事，粗果閑花不值錢。
平塘三首次子輝韻·其二
作者：陶夢桂
朝代：宋

秋水清明鏡不如，含羞照影獨紅蕖。
莫因風冷嫌衣破，容我傍邊看戲魚。
感懷五首·其一
作者：陶夢桂
朝代：宋

記得當年宴杏園，旁人儘道似神仙。
全家自此廢耕織，枉費公家多少錢。
感懷五首·其三
作者：陶夢桂
朝代：宋

佐岳歸來得自如，依然服色似芙蕖。
兒童癡絕牽衣問，腰下如何不見魚。
感懷五首·其二
作者：陶夢桂
朝代：宋

憶昔身章兩度新，庭闈恨不拜雙親。
雖然累贈光泉壤，還是酬恩未了人。
感懷五首·其五
作者：陶夢桂
朝代：宋

每憶間關離陷穽，一年剡壁一番新。
雖無毫髦私於己，豈有涓埃及得人。
感懷五首·其四
作者：陶夢桂
朝代：宋

心力較衰於少日，園池差勝似前原。
畦蔬繞舍苔侵徑，棘刺編籬竹打門。
懷帥書黄先生余時次萬安先生開閣九江檄莫底
作者：陶夢桂
朝代：宋

碧落班中出鎮時，紅蓮幕裏我栖遲。
四年兩地無消息，好倩西風爲寄詩。
拒霜
作者：陶夢桂
朝代：宋

消磨水上芙蓉了，岸上難兄正木彊。
遭際東坡一題品，後來祇合字宜霜。
書事
作者：陶夢桂
朝代：宋

有書有史聊遮眼，半瓦半茅還是家。
莫道幽人無受用，銅瓶徧插木犀花。
書懷
作者：陶夢桂
朝代：宋

明時容我老山林，病骨那禁歲月侵。
破屋僅存容膝地，短檠喚起讀書心。
三生習氣磨難盡，一餉榮華去莫尋。
苦學吟詩終不近，信知前輩用工深。
望郡城酬舟中諸丈
作者：陶夢桂
朝代：宋

歸路寧迂三兩程，落霞孤鶩近鄉城。
水連南浦天然碧，秋入西山雨後清。
鹿夢已醒諳世事，鷗盟猶在見交情。
近來一事君知否，耳畔全無鼙鼓聲。
李
作者：陶夢桂
朝代：宋

仙李栽培舊滿門，歸來僅有一株存。
年年碧實和煙摘，老子未嘗先乞孫。
柘
作者：陶夢桂
朝代：宋

老矣能消幾許衣，一株休論幾鉤絲。
垂楊舞徹鶑歌歇，且看東風舞柘枝。
桃
作者：陶夢桂
朝代：宋

誰從王母覓來栽，等得花開結子來。
我種數株能幾久，有花如錦子如杯。
桑
作者：陶夢桂
朝代：宋

密葉柔條綠更腴，幾年培植費工夫。
牡丹剩費醫治力，曾有絲毫利益無。
梧桐
作者：陶夢桂
朝代：宋

妝點山居要碧梧，向來培植費工夫。
一株隨風成仙去，留得孫枝乞鳳雛。
極高明樓飲散次韻二首·其一
作者：陶夢桂
朝代：宋

有景可觀無遠近，新樓真是極高明。
水因雨過多新進，楓到年來獨老成。
萬頃煙波魚得計，一天風月雁能鳴。
醉餘客散清愁入，嘹亮漁舟笛數聲。
極高明樓飲散次韻二首·其二
作者：陶夢桂
朝代：宋

江練緊纏山脚白，露珠密簇草頭明。
一天秋意淒涼甚，幾日西風醖造成。
新月光中新雁過，暮雲深處暮鐘鳴。
得君吟卷呼兒讀，吹竹彈絲無此聲。
次友人韻
作者：陶夢桂
朝代：宋

綠竹漫山元積玉，青苔滿地又流錢。
箇般也怕難消受，日炷爐薰答上天。
次弓天錫送胡儒文韻
作者：陶夢桂
朝代：宋

不論朝市與山林，兩鬢難禁白髮侵。
物外休論天下事，書中要見古人心。
老來酒債渾無有，公等詩名儘可尋。
吟料從來無盡藏，江湖萬里水雲深。
次韻二首·其一
作者：陶夢桂
朝代：宋

倦倚欄桿對暮霞，展君吟卷喜無涯。
圓如掌上黄金彈，清比梅梢白玉花。
試問山林無我輩，却將景物付誰家。
風簷把玩徘徊久，煙在平林月在沙。
次韻二首·其二
作者：陶夢桂
朝代：宋

平塘古木带餘霞，清蔭週遭水四涯。
在世能消幾兩屐，惱人無奈四時花。
好隨彩筆題詩句，笑入青帘賣酒家。
却憶當年杜陵老，有誰相伴醉長沙。
次韻友人
作者：陶夢桂
朝代：宋

只將夢幻視浮生，志念俱消豈復增。
竹杖芒鞋輕勝馬，布衣蔬飯淡於僧。
睡魔爲祟勤呼茗，病眼羞明懶近燈。
好把金鎞輕掠削，近來知有阿誰能。
次韻同舟諸丈
作者：陶夢桂
朝代：宋

古岸留雲色，晴江老日華。
捉船人上水，撾鼓客還家。
已自身如葉，何堪眼更花。
摇摇强招飲，茅店酒旗斜。
次韻堅大師
作者：陶夢桂
朝代：宋

明時有分坐空山，終日心遊天壤間。
無欲始安貧裏樂，是人只得睡時閑。
離家便憶居家好，論事那知任事難。
自快此身天所相，干戈叢裏得生還。
次韻張彥謨
作者：陶夢桂
朝代：宋

滄海張公子，秋來會面稀。
携詩曉相訪，話舊夜忘歸。
德劭吾身潤，道行天下肥。
窮通都莫問，一炷篆煙微。
次韻德脩弟
作者：陶夢桂
朝代：宋

一笑相逢在眼前，底須尺素付郵傳。
池塘生草尋殘夢，風雨連床了宿緣。
遮暮雪霜侵兩鬢，倚雲梨棗出丹。
從今不願重分手，糲飯團欒滿百年。
次韻德脩弟
作者：陶夢桂
朝代：宋

自古賢名隠魏亭，老夫底用更專城。
得閑且看雲來往，不飲休論酒濁清。
險阻備嘗知世味，消磨不盡是詩情。
西堂不作惠連夢，共聽茅簷夜雨聲。
次韻毛幼聲
作者：陶夢桂
朝代：宋

人生自得即逍遥，到底聲名不用高。
心地一朝收汗馬，泰山萬仞等秋毫。
處囊脫穎君非晚，爲米折腰余憚勞。
喜得新詩當文選，何須痛飲讀離騷。
次韻汪子與
作者：陶夢桂
朝代：宋

生來骨相不如人，那更心空似此君。
一見好書惟恐盡，每逢佳客怕言分。
自知原憲貧非病，莫問琴張達是聞。
吟罷不知身已老，莫教萬里浄無雲。
次韻汪山園·其一
作者：陶夢桂
朝代：宋

泉石相干興味長，夢魂飛不到錢塘。
病來弘景難忘藥，老去淵明不御觴。
舊館溪山勤檢校，新收風月懶平章。
讀書事業依然在，一目猶慚不十行。
次韻汪山園·其二
作者：陶夢桂
朝代：宋

急雨聲中夜漏長，曉來嫩水漲平塘。
試扶竹杖穿三徑，自折梅花薦一觴。
我縱撚鬚難得句，君纔開口便成章。
偃旗仆鼓退三舍，且遜元戎十乘行。
次韻王衡甫
作者：陶夢桂
朝代：宋

野徑溪橋取次行，山青水秀眼增明。
身居塵外年年健，心到灰時事事輕。
文陣揮戈吾退舍，詩壇歃血子同盟。
直將修月拿雲手，拾得人間句見成。
次韻粲上人
作者：陶夢桂
朝代：宋

飛錫來尋避俗翁，不辭劈面受霜風。
因君髮被詩催白，知我顔須借酒紅。
秀谷幾年千里隔，空寮今夕一燈同。
恨無日暮碧雲句，編入文通雜綬中。
次韻良佐
作者：陶夢桂
朝代：宋

回也逍遥只寓言，參乎三省道真傳。
明知榮悴何由我，誰道修爲亦屬天。
朝市山林皆寄耳，簡編燈火故依然。
窮年矻矻人休訝，山宅臞儒便是仙。
次韻良佐歇心歌三首·其一
作者：陶夢桂
朝代：宋

一生受用燕營窠，百歲光陰馬駐坡。
晚境喜無干己事，故人遠寄歇心歌。
君開經卷塵緣了，我闢山林詩料多。
得句却愁成綺語，何如一意向禪那。
次韻良佐歇心歌三首·其三
作者：陶夢桂
朝代：宋

鳥窠看了看蜂窠，纔上坡來又下坡。
松竹徑中逢野老，芰荷香裏唱漁歌。
歸來不見香風改，老去何愁明月多。
况有句文供佈施，僧來也喚作檀那。
次韻良佐歇心歌三首·其二
作者：陶夢桂
朝代：宋

隨意栽培花幾窠，梅坡安穩即鑾坡。
土尊豈勝茅柴酒，法曲何如欵乃歌。
著意事無虛事有，快行時少坐時多。
閑身散誕休驚去，塵世光陰等剎那。
次韻陶明甫
作者：陶夢桂
朝代：宋

寸質元非紫磨金，少時徒有濟時心。
中年世味諳常盡，晚節宗門趨向深。
萬境皆空何所着，百年未滿得長吟。
人間俯仰咸塵跡，惟有江山不古今。
次韻龔子輝
作者：陶夢桂
朝代：宋

身計平生盡付天，歸來環堵更蕭然。
君於客裏懷新紱，我愧齋中祇舊氈。
一見便論千古事，定教遲了十餘年。
駑駘强欲追高躅，病骨摧頹怕受鞭。
登胡氏樓·其一
作者：陶夢桂
朝代：宋

草際露華白，天邊雲浪開。
好風何處起，和月入簾來。
登胡氏樓·其二
作者：陶夢桂
朝代：宋

水將羅带繞，山展畫圖開。
二十年前客，身閑又此來。
示次兒柔中出贅
作者：陶夢桂
朝代：宋

誨汝汝知乎，家貧廼贅居。
奉身須節約，接物要謙虛。
勿以清罇污，而於黄卷疎。
只須銘此語，一任命何如。
稚梅
作者：陶夢桂
朝代：宋

更好軒中幾報春，幽人去後化爲薪。
向來花在孫枝上，一笑相看似故人。
種梅
作者：陶夢桂
朝代：宋

矮窗元向竹邊開，竹已森然只欠梅。
新種一株花尚少，暗香早逐細風來。
約客
作者：陶夢桂
朝代：宋

家在青山綠水間，柴門雖設亦常關。
稠花浪蕊隨時有，樂事賞心從古慳。
世上人多爲物役，眼前誰肯掣身還。
君能不負平生約，袖有新詩慰病顔。
老梅
作者：陶夢桂
朝代：宋

早年鋤月手親栽，看到成陰結子來。
二十餘年如一夢，歸來五度見花開。
自述
作者：陶夢桂
朝代：宋

每與溪山對，自然懷抱開。
不愁明日事，何用即時杯。
一任頭如雪，孤眠鼻有雷。
早間巾履潤，池上看魚來。
自題
作者：陶夢桂
朝代：宋

短衣匹馬遍關山，二十年來一夢間。
萬里煙塵催我老，一溪風月伴人閑。
處心簡淡常常足，著意經求事事艱。
亭午厨人多喜色，隣翁舉網得魚還。
與弓王二尉談詩二首·其一
作者：陶夢桂
朝代：宋

從來造物只兒嬉，用舍行藏各一時。
玉兔金烏元去速，曉猿夜鶴怪歸遲。
幸然三徑菊如舊，且與兩梅仙說詩。
試問釣車茶具外，當時誰予伴天隨。
與弓王二尉談詩二首·其二
作者：陶夢桂
朝代：宋

雀羅門巷駐高車，靄靄停雲滿眼時。
惟有故情來得得，却搜詩句步遲遲。
北窗不放淵明卧，南澗同看子厚詩。
要識吾儕長久處，此心如月鎮相隨。
舟次卷雪樓四首·其一
作者：陶夢桂
朝代：宋

簿書期會不相關，老眼如何不得閑。
景物無端故勾引，淮山盡處又廬山。
舟次卷雪樓四首·其三
作者：陶夢桂
朝代：宋

生怕老來先告老，却於閑處不禁閑。
不將黄卷遮雙眼，便捲朱簾看遠山。
舟次卷雪樓四首·其二
作者：陶夢桂
朝代：宋

踏遍三邊過劍關，故山風月幾年閑。
如今著我中間住，風月無緣獨占山。
舟次卷雪樓四首·其四
作者：陶夢桂
朝代：宋

虎豹從渠守九關，不求進步只求閑。
歸裝幸有新詩在，一字千金儘買山。
舟次吳城山
作者：陶夢桂
朝代：宋

淮蜀荆襄老此生，歸與雙眼識吳城。
樹依神力連雲暗，水到江西徹底清。
去棹來帆南北客，孤鴻落日古今情。
枯腸尚可搜詩句，三老放船鉦一聲。
良佐留別詩頗悽惋次韻敘閑居之樂以釋之二首·其一
作者：陶夢桂
朝代：宋

困人天氣晝沉沉，飯罷茶甌儘放深。
笑領故人遊竹洞，因尋詩句到梅林。
已教兒去將詩寫，又喚孫來把酒斟。
行樂既知明日少，合如吾祖惜分陰。
良佐留別詩頗悽惋次韻敘閑居之樂以釋之二首·其二
作者：陶夢桂
朝代：宋

騰騰曉日夕還沉，淺淺秋江春又深。
消息既知由造化，憂愁那得到山林。
已吟有興猶重和，未醉開樽任滿斟。
浮利浮名都莫問，只將詩酒送光陰。
苦竹
作者：陶夢桂
朝代：宋

住近幽人善卜隣，少陵詩句豈虛文。
平生清苦過於我，祇合呼爲苦節君。
記初第時贈相士詩
作者：陶夢桂
朝代：宋

覓得荷衣亦偶然，三壬三甲莫虛傳。
知無皂蓋朱幡分，奈有清泉白石緣。
今日爲貧行作吏，他時有路即歸田。
頭顱自斷祇如許，但問閑居得幾年。
謾興
作者：陶夢桂
朝代：宋

吟情常得閑情助，和氣多爲直氣侵。
易說難行天下事，未爲先懶老來心。
公然排闥清風入，悄地窺窗好月尋。
風月無情肯相管，塵緣終淺道緣深。
謾興
作者：陶夢桂
朝代：宋

圖書叢裏清癯老，山水光中瀟灑家。
除却栽花栽竹外，更將何事作生涯。
謾興
作者：陶夢桂
朝代：宋

溪山爭獻狀，易得小詩成。
病骨如松瘦，清愁似草生。
苦無人比飯，喜有弟分羹。
下及長鬚輩，人言似顧榮。
讀傳燈錄
作者：陶夢桂
朝代：宋

公案堆來高似山，人人沉着語言間。
水中掬月徒辛苦，衣下尋珠只等閑。
此事不從人世得，諸賢枉道法門艱。
千山萬水參禪者，行到窮時祇自還。
贈眼科舒醫士
作者：陶夢桂
朝代：宋

此老年來醫有靈，病眸纔洗便增明。
教儂還盡讀書債，頭白依然對短檠。
贈神眼相士
作者：陶夢桂
朝代：宋

邊檄煙塵日漲天，天教老病喚歸田。
從君試問平塘水，更照衰容得幾年。
追次前韻
作者：陶夢桂
朝代：宋

清泉白石故依然，俚語當時已浪傳。
千里歸來尋舊約，一生鞅掌任前緣。
身强只欠登山屐，老去何須負郭田。
金石舊交半淪謝，新松嫩竹是忘年。
送堅大師往雲蓋兼簡隆老
作者：陶夢桂
朝代：宋

梅月廉纖雨，麥秋清潤天。
幾程雲蓋路，一葉石山船。
瓦礫猶能說，葫蘆自去纏。
到時應問我，爲道只高眠。
送敞上人遊湖湘
作者：陶夢桂
朝代：宋

分手仍携手，南昌更武昌。
細論文暢序，重憶贊公房。
衡嶽雲如故，曹溪水更香。
不須論遠近，秋盡却還鄉。
送範之侄謁留守別先生
作者：陶夢桂
朝代：宋

不待吹噓送上天，凌雲意氣自飄然。
長江秋色將征旆，半夜霜威襲客氈。
淝水功名須爾力，斜川風月了吾年。
師門念舊如相問，爲道衰頹怕着鞭。
送胡上人遊浙
作者：陶夢桂
朝代：宋

大別山頭訪早梅，梅邊邂逅笑顔開。
十年一夢看看老，萬水千山得得來。
馬祖話中心即佛，盧能偈裏鏡非臺。
即今了却此公案，便是公門及第回。
送舒用之葬有感
作者：陶夢桂
朝代：宋

藕塘三畝宅，松竹蔭蘭蓀。
有酒曾留客，無香可返魂。
親朋惟我老，心事與誰論。
苦怳如縻綆，隨風灑墓門。
送饒守萬仲衡葬次山園韻
作者：陶夢桂
朝代：宋

塵埃滿面雪蒙頭，只合滄洲把釣鈎。
鄉里故人今日少，山川英氣一時收。
絕憐逝者成千古，誰念淒其老一邱。
野店相逢聊舉酒，潸然苦淚落瓷甌。
遊永福寺二首·其一
作者：陶夢桂
朝代：宋

二十餘年不入山，重來疑是夢魂間。
薰爐已冷燈猶在，經卷纔收磬自閑。
寂寂禪關人罕到，茫茫人世事多艱。
朅來細說無生話，穩坐蒲團不忍還。
遊永福寺二首·其二
作者：陶夢桂
朝代：宋

寺占吾鄉好處山，半新半舊屋千間。
水中蓮似尼清浄，雨後雲如僧退閑。
石路教人修整過，芒鞋怕我往來艱。
夜深火炬渾無用，長是天教月送還。
酬君山遠上人送別
作者：陶夢桂
朝代：宋

戀戀君山未解維，高僧來送贈行詩。
誰知歸去陶元亮，又遇當年遠法師。
蓮社欲留聽說法，菊籬那忍負歸期。
臨岐重約頭陀會，記得江干話別時。
酬堅大師
作者：陶夢桂
朝代：宋

蜀山越嶠倦躋攀，拄杖經年掛壁間。
駒隙光中驚迅速，龍泉山裏占清閑。
但存寶藏明珠在，不管石頭行路難。
香冷磬殘經卷了，倚欄靜數暮鴉還。
重九與堅大師登墳庵新閣因憶癸巳歲此日同在益昌道中行役之勞遂成一絕
作者：陶夢桂
朝代：宋

茱萸笑把登高閣，菊蕊纔堪薦一觴。
却憶當年關表路，無花無酒更凄涼。
重次龔子輝平塘韻三首·其一
作者：陶夢桂
朝代：宋

夢覺歸來涉舊園，共尋幽事有梅仙。
乍穿綠竹教成徑，莫踏蒼苔破却錢。
重次龔子輝平塘韻三首·其三
作者：陶夢桂
朝代：宋

家園指擬似淇園，惜笋兼存上下番。
若與此君情分薄，應無風月到吾門。
重次龔子輝平塘韻三首·其二
作者：陶夢桂
朝代：宋

白髮多時精力少，綠樽疎後簡編親。
本無世上榮華分，莫作山間懶惰人。
金燈花
作者：陶夢桂
朝代：宋

紫磨真金百煉成，花神妝點似燈明。
膽瓶盛取當書案，白首韓公對短檠。
雙楓
作者：陶夢桂
朝代：宋

山緣何事也窮空，百里岡巒化作童。
莫道吾廬無認處，行人遠遠見雙楓。
青山夾
作者：陶夢桂
朝代：宋

天宇秋來淡，江流急處鳴。
小風旗脚活，晴日鼓聲清。
歲晚冬歸客，時危北望情。
沿江十萬戶，流寓若爲生。
題涂季儒愚安堂
作者：陶夢桂
朝代：宋

而翁吉德怕人知，天與良孫一似之。
自分隨緣栖矮室，何曾弄巧蹈危機。
人生懷抱祇平易，天下道塗皆坦夷。
此語莫書堂上壁，客來徒說是和非。
題竹巖丁直卿鏤冰集
作者：陶夢桂
朝代：宋

一片好詩如片月，半生愁殺鏤冰翁。
多情誤以苦爲樂，衆體疑於異却同。
幾度手抄方刻棗，數莖髮在已如蓬。
江湖醉墨爭馳騁，誰識巖燈夜夜紅。
黄澄伯下第以詩來訪次韻
作者：陶夢桂
朝代：宋

平塘水外竹三畝，古木陰中屋數間。
天幸諸賢皆大用，分甘少病比長閑。
百年世事皆前定，一枕清風無後艱。
多謝新詩來慰藉，不堪溢美欲封還。
笔山
作者：陶崇
朝代：宋

晚来设色霞成绮，秋至回文雁作行。借问墨池何处是，一江环绕漱琳琅。
笔山
作者：陶崇
朝代：宋

晚来设色霞成绮，秋至回文鴈作行。
借问墨池何处是，一江环遶潄琳琅。
筆山
作者：陶崇
朝代：宋

晚來設色霞成綺，秋至回文鴈作行。
借問墨池何處是，一江環遶潄琳琅。
訪僧歸雲菴
作者：陶崇
朝代：宋

閒過選佛場，歸雲翠如潑。
入門偶有言，啟頰師便喝。
掩耳煨芋爐，但把火深撥。
呼童酌玉虹，注之旃檀鉢。
噓灰然微紅，橫鐺水煎活。
茶酣登甲亭，雙眸爲之豁。
鳥啼空山幽，翔來集木末。
風月一何佳，團圞共披抹。
悠然澹忘歸，于茲得解脫。
访僧归云庵
作者：陶崇
朝代：宋
体裁：古风

閒过选佛场，归云翠如泼。入门偶有言，启颊师便喝。掩耳煨芋炉，但把火深拨。呼童酌玉虹，注之旃檀钵。嘘灰然微红，横铛水煎活。茶酣登甲亭，双眸为之豁。鸟啼空山幽，翔来集木末。风月一何佳，团圞共披抹。悠然澹忘归，于兹得解脱。
题宝鸡县
作者：陶应
朝代：宋
体裁：七言绝句

雪楼当月动清寒，渭水梁山鸟外看。闻说德宗曾到此，吟诗不敢倚栏干。
古诗二首·其一
作者：陶应靁
朝代：宋

晨选期门士，大猎南山阳。
白日照旌旗，咫尺临清光。
之子才且武，结髪在戎行。
控弮拉罴虎，余勇殊未央。
回车宴五柞，举烽令行觞。
禾黍被中野，松柏生高冈。
借问何所思，所思在冀方。
彼美冀方士，安得同翱翔。
峨峨切云冠，奕奕夫容剑。
扬扬徒旅繁，济济驾紫燕。
行行向双阙，去上未央殿。
君明臣亦良，四海皆清晏。
斋房多灵芝，郊薮凤凰见。
群臣亦何为，称功劝封禅。
中夜整冠带，览彼明月光。
屏营不能寐，忧心独怦怦。
危坐待月发，牵牛直南荣。
盈庭树兰蕙，芬香日凋零。
客行随所适，感物怀故乡。
朝发雁门道，夕入兰台宫。
佳宾会若云，列鼎吹笙簧。
终岁极燕乐，保己有余庆。
古诗二首·其二
作者：陶应靁
朝代：宋

仙人降瑶席，风露清坛场。朗咏玉书文，遥上绿云章。阊阖启中夜，五色垂景光。霓旌导绛节，授以长生方。湛然守中扃，不迎亦不将。琼浆酌天和，玉芝茹春香。手种蟠桃花，坐待三千霜。相从广成子，鸾鹄参翱翔。
废宫
作者：陶应靁
朝代：宋
体裁：七言绝句

雨坏宫墙蔓草多，自披荒棘认铜驼。旧家游女知亡国，不唱春风缓缓歌。
丁香
作者：陶弼
朝代：宋
体裁：七言绝句

万枝千叶递相亲，内结花心外结身。草木至微犹有合，悲哉父子与君臣。
丁香
作者：陶弼
朝代：宋

萬枝千葉遞相親，內結花心外結身。
草木至微猶有合，悲哉父子與君臣。
三公亭落成
作者：陶弼
朝代：宋

北原乔木外，三将旧屯营。
草没金锤蹟，山应玉管声。
路随关地迥，江背瘴天轻。
异日谁相继，来书第四名。
三公亭落成
作者：陶弼
朝代：宋

北原乔木外，三将旧屯营。草没金锤迹，山应玉管声。路随关地迥，江背瘴天轻。异日谁相继，来书第四名。
三公亭落成
作者：陶弼
朝代：宋

北原喬木外，三將舊屯營。
草沒金鎚蹟，山應玉管聲。
路隨關地迥，江背瘴天輕。
異日誰相繼，來書第四名。
三山亭
作者：陶弼
朝代：宋

三山亭下水悠悠，山耸潮平地欲浮。
草木秀多穷海角，栋梁高处压鰲头。
莫辞樽俎金船夜，曾驻旌旗玉帐秋。
好景眼前题不尽，恍然神鬼在瀛洲。
三山亭
作者：陶弼
朝代：宋

三山亭下水悠悠，山耸潮平地欲浮。草木秀多穷海角，栋梁高处压鳌头。莫辞樽俎金船夜，曾驻旌旗玉帐秋。好景眼前题不尽，恍然神鬼在瀛洲。
三山亭
作者：陶弼
朝代：宋

三山亭下水悠悠，山聳潮平地欲浮。
草木秀多窮海角，棟梁高處壓鰲頭。
莫辭樽俎金船夜，曾駐旌旗玉帳秋。
好景眼前題不盡，恍然神鬼在瀛洲。
三山亭
作者：陶弼
朝代：宋

紅螺紫蟹新鱸鱠，白藕黄柑晚荔枝。
酒盡月斜潮半落，山翁不省上船時。
三山亭
作者：陶弼
朝代：宋
体裁：七言绝句

红螺紫蟹新鲈鲙，白藕黄柑晚荔枝。酒尽月斜潮半落，山翁不省上船时。
三山亭
作者：陶弼
朝代：宋

諸峰不及此三峰，翠影多年路未通。
野老傳來無地主，神仙留待與山翁。
琱弓射滅虎狼迹，長劍劈開荆棘叢。
吏引旌旗先險阻，匠營樓閣出虛空。
藤蘿葉暗初無日，松桂枝新漸有風。
下瀨將軍微舉職，安南都護遠輸忠。
商誇合浦珠胎賤，民樂占城稻穀豐。
火炬影沉山岸北，潮聲流過郡城東。
四時收印來無定，終日開尊望不窮。
玉版淡魚千片白，金膏鹽蟹一團紅。
雲臺志節悲歌外，銅柱封疆醉眼中。
所惜溪頭好崖石，只書詩句不書功。
三山亭
作者：陶弼
朝代：宋

诸峰不及此三峰，翠影多年路未通。
野老传来无地主，神仙留待与山翁。
琱弓射灭虎狼迹，长剑劈开荆棘丛。
吏引旌旗先险阻，匠营楼阁出虚空。
藤萝叶暗初无日，松桂枝新渐有风。
下濑将军微举职，安南都护远输忠。
商夸合浦珠胎贱，民乐占城稻谷丰。
火炬影沉山岸北，潮声流过郡城东。
四时收印来无定，终日开尊望不穷。
玉版淡鱼千片白，金膏盐蟹一团红。
云台志节悲歌外，铜柱封疆醉眼中。
所惜溪头好崖石，只书诗句不书功。
三山亭
作者：陶弼
朝代：宋

诸峰不及此三峰，翠影多年路未通。野老传来无地主，神仙留待与山翁。雕弓射灭虎狼迹，长剑劈开荆棘丛。吏引旌旗先险阻，匠营楼阁出虚空。藤萝叶暗初无日，松桂枝新渐有风。下濑将军微举职，安南都护远输忠。商誇合浦珠胎贱，民乐占城稻谷丰。火炬影沉山岸北，潮声流过郡城东。四时收印来无定，终日开尊望不穷。玉版淡鱼千片白，金膏盐蟹一团红。云台志节悲歌外，铜柱封疆醉眼中。所惜溪头好崖石，只书诗句不书功。
三海岩
作者：陶弼
朝代：宋
体裁：七言律诗

灵邑西南古洞天，我来方信海为田。无名不入州图载，有路空闻野老传。此日登山人采蚌，当时饮马客留钱。颜公昔记麻姑说，三变柔桑事果然。
三海巖
作者：陶弼
朝代：宋

靈邑西南古洞天，我來方信海爲田。
無名不入州圖載，有路空聞野老傳。
此日登山人採蚌，當時飲馬客留錢。
顔公昔記麻姑說，三變柔桑事果然。
东湖
作者：陶弼
朝代：宋
体裁：五言律诗

宁越佳山水，东湖带郡城。月天高寺影，春雨一桥声。石上青蒲合，沙中白鸟横。天涯正寥落，独往若为情。
中湖
作者：陶弼
朝代：宋

宁越佳山水，中湖赏称心。环流随郡堑，倒影动禅林。夏簟一般冷，春瓶相对深。使君少仁智，赖得会高吟。
中湖
作者：陶弼
朝代：宋

宁越佳山水，中湖赏称心。
环流随郡堑，倒影动禅林。
夏簟一般冷，春瓶相对深。
使君少仁智，頼得会高吟。
中湖
作者：陶弼
朝代：宋

寧越佳山水，中湖賞稱心。
環流隨郡塹，倒影動禪林。
夏簟一般冷，春瓶相對深。
使君少仁智，頼得會高吟。
丹灶山
作者：陶弼
朝代：宋

羽客朝元地，遗坛古寺中。炼成丹灶在，骑去鹤巢空。
丹竈山
作者：陶弼
朝代：宋

羽客朝元地，遗坛古寺中。
炼成丹竈在，骑去鹤巢空。
丹竈山
作者：陶弼
朝代：宋

羽客朝元地，遺壇古寺中。
煉成丹竈在，騎去鶴巢空。
九日登群山楼
作者：陶弼
朝代：宋
体裁：五言绝句

节逢重九日，郡占五溪间。止水痕依岸，行云影过山。
九日登群山樓
作者：陶弼
朝代：宋

節逢重九日，郡占五溪間。
止水痕依岸，行雲影過山。
九龍巖
作者：陶弼
朝代：宋

巖有真龍卧未醒，此龍於物本無情。
可能暫起爲甘雨，洗我征南十萬兵。
九龙岩
作者：陶弼
朝代：宋
体裁：七言绝句

岩有真龙卧未醒，此龙于物本无情。可能暂起为甘雨，洗我征南十万兵。
五湖亭
作者：陶弼
朝代：宋

七堤环绕四城隅，限隔烟波作五湖。书吏写供都水帐，画工描入职方图。东流满郭湖相似，塞气侵人瘴自无。日际诸蛮尽冠带，将军何计学陶朱。
五湖亭
作者：陶弼
朝代：宋

七堤环遶四城隅，限隔烟波作五湖。
书吏写供都水帐，画工描入职方图。
东流满郭湖相似，塞气侵人瘴自无。
日际诸蛮尽冠带，将军何计学朱陶。
五湖亭
作者：陶弼
朝代：宋

七隄環遶四城隅，限隔烟波作五湖。
書吏寫供都水帳，畫工描入職方圖。
東流滿郭湖相似，塞氣侵人瘴自無。
日際諸蠻盡冠带，將軍何計學朱陶。
五溪
作者：陶弼
朝代：宋

六月五溪边，溪深气象偏。
昼阴疑雨后，久冷觉秋先。
栈倚临崖石，竿通隔岭泉。
片帆云裏现，知是贡賨船。
五溪
作者：陶弼
朝代：宋

六月五溪边，溪深气象偏。昼阴疑雨后，久冷觉秋先。栈倚临崖石，竿通隔岭泉。片帆云里现，知是贡賨船。
五溪
作者：陶弼
朝代：宋

六月五溪邊，溪深氣象偏。
晝陰疑雨後，久冷覺秋先。
棧倚臨崖石，竿通隔嶺泉。
片帆雲裏現，知是貢賨船。
会仙岩
作者：陶弼
朝代：宋
体裁：五言律诗

寂寂长冥洞，涓涓漱玉泉。凤笙闻夜半，鹤驭认云边。煮茗寻安老，披莎访稚川。于中得消息，何用买山钱。
使光亭
作者：陶弼
朝代：宋
体裁：七言律诗

亭上三峰臂五湖，皇华人到此躇蹰。乡民看取黄龙节，郡吏听宣赤凤书。南下威如霜落后，抚边恩似雨来初。离筵何用银灯烛，自有双星照使车。
使光亭
作者：陶弼
朝代：宋

亭上三峰臂五湖，皇華人到此躇躕。
鄉民看取黄龍節，郡吏聽宣赤鳳書。
南下威如霜落後，撫邊恩似雨來初。
離筵何用銀燈燭，自有雙星照使車。
修仁县禅定寺
作者：陶弼
朝代：宋
体裁：五言绝句

民归新邑去，古寺静寥寥。僧映水遮户，客随云过桥。
修仁縣禪定寺
作者：陶弼
朝代：宋

民歸新邑去，古寺靜寥寥。
僧映水遮戶，客隨雲過橋。
入桂林
作者：陶弼
朝代：宋
体裁：七言律诗

满耳洋洋分岭泉，早秋时候晚凉天。稻花斑白初经雨，竹色青苍薄带烟。安得孤臣能虑患，不劳明主更忧边。东坡故老知谁在，望我车尘若望仙。
入桂林
作者：陶弼
朝代：宋

滿耳洋洋分嶺泉，早秋時候晚凉天。
稻花斑白初經雨，竹色青蒼薄带烟。
安得孤臣能慮患，不勞明主更憂邊。
東坡故老知誰在，望我車塵若望仙。
全州
作者：陶弼
朝代：宋
体裁：七言绝句

南北东西几万峰，郡城如在画屏中。何人截断湘妃竹，半蘸秋江作钓筒。
全州
作者：陶弼
朝代：宋

南北東西幾萬峰，郡城如在畫屏中。
何人截斷湘妃竹，半蘸秋江作釣筒。
公安县
作者：陶弼
朝代：宋
体裁：五言律诗

门沿大堤入，路趁浅莎行。树短云根拔，山穷地势倾。孤舟难泊岸，远水欲沈城。半夜求津济，烟中荻火明。
公安縣
作者：陶弼
朝代：宋

門沿大堤入，路趁淺莎行。
樹短雲根拔，山窮地勢傾。
孤舟難泊岸，遠水欲沈城。
半夜求津濟，煙中荻火明。
兵器
作者：陶弼
朝代：宋

五代乏真主，奸雄紛僭僞。
橫磨闊刀劍，白日相篡弒。
我宋有神祖，潛德動天意。
故天意若曰，往爲我之嗣。
神祖拜稽首，乃即皇帝位。
不惠兆民樂，不怒諸侯畏。
顛倒執玉帛，奔走恐後至。
大商國三分，一朝有其二。
太宗以義撫，真宗以仁治。
王道竹箭直，誦聲金鼎沸。
獨有陰山戎，時時寇邊地。
天子赫斯怒，大警巡澶衛。
射殺右賢王，遂斬匈奴臂。
狼心帖然服，結好同昆弟。
自此兩河間，寂寂無戎備。
卒閑喜夜歌，將老貪春睡。
自此爲太平，恍逾三十歲。
戎昊乘我間，南馳賀蘭騎。
陽關久夜開，樞朽不可閉。
陣雲起秦雍，殺氣橫涇渭。
使臣股栗奏，宰相瞋目議。
僉曰亟發兵，豎子坑甚易。
倉皇築邊壘，未戰力先瘁。
遇迫開庫兵，土蝕鋒芒脆。
防秋採舊屯，推轂謀新寄。
舊屯老且死，少者無實藝。
良由不訓練，手足迷擊刺。
新寄將家子，從小生富貴。
六韜未曾讀，口但知肉味。
師復從中御，進退由閽寺。
權輕號令冗，兩戰無遺類。
曹公棄七軍，晉人獲三帥。
吾兵自此喪，有詔新其製。
此器不預設，一旦從何致。
朝廷急郡縣，郡縣急官吏。
官吏無他術，下責蚩蚩輩。
耕牛拔筋角，飛鳥禿翎翅。
簳截會稽空，鐵烹董山碎。
供億稍後期，鞭朴異他罪。
愁氛壅太虛，霽景晝冥晦。
我聞郭汾陽，料敵多奇異。
單箠諭突厥，蕃酋雙膝墜。
又聞李西平，臨戎有英氣。
身著紅錦袍，懷光肝膽碎。
是知用兵術，在人不在器。
君耳舜高聽，君目舜明視。
願採謀略長，勿倚干戈銳。
兵器
作者：陶弼
朝代：宋

五代乏真主，奸雄纷僭伪。横磨阔刀剑，白日相篡弑。我宋有神祖，潜德动天意。故天意若曰，往为我之嗣。神祖拜稽首，乃即皇帝位。不惠兆民乐，不怒诸侯畏。颠倒执玉帛，奔走恐后至。大商国三分，一朝有其二。太宗以义抚，真宗以仁治。王道竹箭直，诵声金鼎沸。独有阴山戎，时时寇边地。天子赫斯怒，大警巡澶卫。射杀右贤王，遂斩匈奴臂。狼心帖然服，结好同昆弟。自此两河间，寂寂无戎备。卒闲喜夜歌，将老贪春睡。自此为太平，恍逾三十岁。戎昊乘我间，南驰贺兰骑。阳关久夜开，枢朽不可闭。阵云起秦雍，杀气横泾渭。使臣股栗奏，宰相瞋目议。佥曰亟发兵，竖子坑甚易。仓皇筑边垒，未战力先瘁。遇迫开库兵，土蚀锋芒脆。防秋采旧屯，推毂谋新寄。旧屯老且死，少者无实艺。良由不训练，手足迷击刺。新寄将家子，从小生富贵。六韬未曾读，口但知肉味。师复从中御，进退由阍寺。权轻号令冗，两战无遗类。曹公弃七军，晋人获三帅。吾兵自此丧，有诏新其制。此器不预设，一旦从何致。朝廷急郡县，郡县急官吏。官吏无他术，下责蚩蚩辈。耕牛拔筋角，飞鸟秃翎翅。簳截会稽空，铁烹堇山碎。供亿稍后期，鞭朴异他罪。愁氛壅太虚，霁景昼冥晦。我闻郭汾阳，料敌多奇异。单箠谕突厥，蕃酋双膝坠。又闻李西平，临戎有英气。身著红锦袍，怀光肝胆碎。是知用兵术，在人不在器。君耳舜高听，君目舜明视。愿采谋略长，勿倚干戈锐。